hotchpotch/miracl-hf-unified huggingface dataset:
মিশর–লিবিয়া যুদ্ধ
মিশর–লিবিয়া যুদ্ধ ছিল ১৯৭৭ সালের জুলাই মাসে মিশর ও লিবিয়ার মধ্যে সংঘটিত একটি সংক্ষিপ্ত সীমান্ত যুদ্ধ।
মিশর ও লিবিয়ার দ্বিপাক্ষিক সম্পর্ক অবনতির মধ্যে ১৯৭৭ সালের ২১ জুলাই দেশ দুইটির সীমান্তে সৈন্যদের মধ্যে বন্দুকযুদ্ধ আরম্ভ হয়। শীঘ্রই দেশ দুইটির সেনা ও বিমানবাহিনী যুদ্ধে জড়িয়ে পড়ে। ২৪ জুলাই আলজেরিয়ার রাষ্ট্রপতি হাউয়ারি বুমেদিয়েন এবং পিএলও নেতা ইয়াসির আরাফাতের মধ্যস্থতায় দেশ দুইটির মধ্যে যুদ্ধবিরতি চুক্তি স্বাক্ষরিত হয়।
চাদ–লিবিয়া যুদ্ধ
চাদ–লিবিয়া যুদ্ধ ছিল ১৯৭৮ থেকে ১৯৮৭ সালের মধ্যে লিবীয় ও চাদীয় বাহিনীর মধ্যে সংঘটিত কয়েক দফা বিক্ষিপ্ত যুদ্ধ। ১৯৭৮ সালের আগে থেকে লিবিয়া চাদের অভ্যন্তরীণ বিষয়াদিতে জড়িত ছিল, এবং মুয়াম্মার গাদ্দাফির ক্ষমতা দখলে আগেই ১৯৬৮ সালে চাদের গৃহযুদ্ধ উত্তর চাদে ছড়িয়ে পড়লে লিবিয়া এই সংঘর্ষে জড়িত হয়ে পড়ে। এই যুদ্ধ চলাকালে লিবিয়া চার বার (১৯৭৮, ১৯৭৯, ১৯৮০–৮১ এবং ১৯৮৩–৮৭ সালে) চাদে সামরিক হস্তক্ষেপ করে। প্রত্যেকবারই লিবিয়া চাদের গৃহযুদ্ধে যুদ্ধরত কিছু দলের সমর্থন লাভ করে, অন্যদিকে লিবিয়ার প্রতিদ্বন্দ্বীরা ফ্রান্সের সাহায্য লাভ করে। ফ্রান্স চাদীয় সরকারকে রক্ষা করার জন্য ১৯৭৮, ১৯৮৩ এবং ১৯৮৬ সালে চাদে সামরিক অভিযান পরিচালনা করে।
যুদ্ধটির ধরন ১৯৭৮ সালে প্রকাশিত হয়। লিবীয়রা সাঁজোয়া যান, গোলন্দাজ বাহিনী ও বিমানবাহিনী ব্যবহার করে, আর তাদের চাদীয় মিত্ররা পদাতিক বাহিনীর ভূমিকায় অবতীর্ণ হয়ে শত্রুর ওপর নজরদারি ও যুদ্ধের মূল ভার গ্রহণ করে। এই ধরনটি ১৯৮৬ সালে যুদ্ধের শেষদিকে চরমভাবে পরিবর্তিত হয়। সেসময় অধিকাংশ চাদীয় বাহিনী উত্তর চাদে লিবিয়ার দখলদারিত্বের মোকাবেলা করার জন্য একত্রিত হয়। এরকম জাতীয় ঐক্য চাদে আর কখনো দেখা যায় নি। এর ফলে লিবীয়রা তাদের প্রথাগত পদাতিক বাহিনী থেকে বঞ্চিত হয়। এটা ঠিক সেই সময়ে ঘটে যখন লিবীয়রা ট্যাঙ্ক-বিধ্বংসী ও বিমান-বিধ্বংসী ক্ষেপনাস্ত্রে সুসজ্জিত একটি দ্রুতগতিসম্পন্ন চাদীয় বাহিনীর মুখোমুখি হয়। এর ফলে অস্ত্রশস্ত্রের দিক থেকে লিবীয়দের যে আধিপত্য ছিল তা দূরীভূত হয়ে যায়। এরপর সংঘটিত হয় টয়োটা যুদ্ধ, যার ফলে লিবীয় বাহিনী পরাজিত হয়ে চাদ থেকে বিতাড়িত হয় এবং যুদ্ধটির অবসান ঘটে।
লিবিয়ার প্রাথমিক লক্ষ্য ছিল আউজৌ অঞ্চল (চাদের সর্ব উত্তরের অংশ) দখল করা, যেটিকে গাদ্দাফি ঔপনিবেশিক আমলের একটি অমীমাংসিত চুক্তির অজুহাতে লিবিয়ার অংশ বলে দাবি করেছিলেন। ১৯৭২ সালে তাঁর লক্ষ্য হয়ে দাঁড়ায় লিবিয়ার "উদরতলে" এমন একটি আশ্রিত রাষ্ট্র প্রতিষ্ঠা, যেটি তাঁর জামাহিরিয়ার মতো একটি ইসলামি প্রজাতন্ত্র হবে, লিবিয়ার সঙ্গে ঘনিষ্ঠ সম্পর্ক বজায় রাখবে এবং আউজৌ অঞ্চল লিবিয়ার অন্তর্গত বলে স্বীকার করে নেবে; অঞ্চলটি থেকে ফরাসি প্রভাব নির্মূল করা; এবং চাদকে একটি ঘাঁটি হিসেবে ব্যবহার করে মধ্য আফ্রিকায় লিবিয়ার প্রভাব বিস্তার করা।
ইরাকি যুদ্ধাপরাধসমূহ
ইরাকি যুদ্ধাপরাধ বলতে ইরাক কর্তৃক বিভিন্ন যুদ্ধে সংঘটিত যুদ্ধাপরাধসমূহকে বোঝায়।
দ্বিতীয় ইরাকি–কুর্দি যুদ্ধে বিজয় লাভের পর ইরাকি সরকারি বাহিনী ১৯৭৮ ও ১৯৭৯ সালে ৬০০টি কুর্দি গ্রাম জ্বালিয়ে দেয়, এবং প্রায় ২,০০,০০০ কুর্দিকে দেশের বিভিন্ন স্থানে নির্বাসিত করা হয়।
১৯৮০ সালে ইরাক ইরান আক্রমণ করে এবং ইরানের খুররমশহরসহ প্রায় ১৫,০০০ বর্গ কি.মি. অঞ্চল দখল করে নেয়। খুররমশহর দখলের পর ইরাকি সৈন্যরা ইরানি বন্দরগুলো থেকে প্রচুর পণ্যদ্রব্য লুট করে এবং ইরাকের বসরায় প্রেরণ করে। এছাড়া ইরাকি সৈন্যরা খুররমশহরে বেশ কয়েকজন ইরানি নারীকে ধর্ষণ করে। ইরাক–ইরান যুদ্ধের বিভিন্ন পর্যায়ে ইরাক ইরানি সামরিক বাহিনী ও বেসামরিক জনগণের বিরুদ্ধে নিষিদ্ধ রাসায়নিক অস্ত্র ব্যাপক হারে ব্যবহার করে, এবং এর ফলে ৫০,০০০-এর বেশিসংখ্যক ইরানি হতাহত হয়।
ইরানের সঙ্গে ইরাকের যুদ্ধের সময় ইরাকি কুর্দিরা ইরানি বাহিনীকে সহযোগিতা করে। এর প্রতিশোধ নেয়ার জন্য ইরাকি সরকার "আল-আনফাল অভিযান" পরিচালনা করে। এসময় ইরাকি সৈন্যরা নারী ও শিশুসহ ৫০,০০০ থেকে ১,০০,০০০ বেসামরিক ইরাকি কুর্দিকে হত্যা করে। ইরাকি কুর্দিস্তানের ৪,৬৫৫টি গ্রামের মধ্যে প্রায় ৪,০০০টি গ্রাম ইরাকি বাহিনী ধ্বংস করে দেয়। ১৯৮৭ সালের এপ্রিল থেকে ১৯৮৮ সালের আগস্টের মধ্যে ইরাকি বাহিনী ২৫০টি শহর ও গ্রামে রাসায়নিক অস্ত্র ব্যবহার করে। এছাড়া ইরাকি বাহিনী এতদঞ্চলের ১,৭৫৪টি স্কুল, ২৭০টি হাসপাতাল, ২,৪৫০টি মসজিদ এবং ২৭টি গির্জা ধ্বংস করে দেয়। একই সময়ে কুর্দিদের পাশাপাশি প্রায় ২,০০০ আসিরীয় খ্রিস্টানও ইরাকি রাসায়নিক হামলার শিকারে পরিণত হয়।
১৯৯০ সালের ২ আগস্ট ইরাক কুয়েত আক্রমণ ও দখল করে এবং পরবর্তী প্রায় ৭ মাস কুয়েত ইরাকের দখলে থাকে। এসময় ইরাকি বাহিনীর হাতে ১,০০০-এর বেশি সংখ্যক বেসামরিক কুয়েতি নিহত এবং আরো প্রায় ৬০০ কুয়েতি নিখোঁজ হয়। দখলদার ইরাকি বাহিনী কুয়েতের প্রচুর ধনসম্পদ লুট করে এবং কুয়েতি জনসাধারণের বিরুদ্ধে বিভিন্ন অপরাধে লিপ্ত হয়। এসময় প্রায় ৫,০০০ কুয়েতি নারী ইরাকি সৈন্যদের দ্বারা ধর্ষণের শিকার হন। ইরাকি আক্রমণের ফলে প্রায় ৪,০০,০০০ কুয়েতি (কুয়েতের জনসংখ্যার অর্ধেক) দেশ ছেড়ে পালিয়ে যেতে বাধ্য হয়।
১৯৯১ সালের উপসাগরীয় যুদ্ধের সময় ইরাক বিনা প্ররোচনায় ইসরায়েলের ওপর ক্ষেপনাস্ত্র হামলা চালায়। ইরাকি ক্ষেপনাস্ত্র হামলার ফলে মোট ৭৪ জন ইসরায়েলি নিহত এবং প্রায় ২৩০ জন ইসরায়েলি আহত হয়। এছাড়া ইরাকি ক্ষেপনাস্ত্র হামলার ফলে ইসরায়েলের ১,৩০২টি বসতবাড়ি, ৬,১৪২টি অ্যাপার্টমেন্ট, ২৩টি সরকারি ভবন, ২০০টি দোকান এবং ৫০টি গাড়ি ক্ষতিগ্রস্ত অথবা ধ্বংসপ্রাপ্ত হয়।
এছাড়া এই যুদ্ধের সময় ইরাকি সৈন্যরা যুদ্ধবন্দি সৈন্যদের ওপর নির্যাতন চালায়। নারী যুদ্ধবন্দি ফ্লাইট সার্জন রোন্ডা কর্নাম ইরাকি সৈন্যদের দ্বারা ধর্ষিত হন।
সারদা উকিল
সারদা উকিল (১৯৮৮-১৯৪০) ছিলেন একজন ভারতীয় অভিনেতা এবং শিল্পী।  তিনি প্রেম সন্যাস, জার্মান পরিচালক ফ্রাঞ্জ অস্টেন পরিচালিত "দ্যা লাইট অফ এশিয়া"য় অভিনয়ের জন্য সুপরিচিত।  বেঙ্গল স্কুল অভ আর্টসের অগ্রদূতদের অন্যতম শান্তনু উকিলের পিতা ছিলেন সারদা উকিল।
১৯৮৮ সালের ১৪ নভেম্বর জন্মগ্রহণকারী সারদা তিন ভাইয়ের মধ্যে বড়। তার অন্য দুই ভাইয়ের নাম বরদা এবং রণদা।
১৯২০ থেকে ১৯৪০ দশকের মধ্যবর্তী দিল্লী শিল্পকলা আন্দোলনে সারদা উকিল অগ্রণী ভূমিকা পালন করেন। সারদার জন্ম বাংলাদেশের বিক্রমপুরে। ১৯২৮ সালে তিনি দিল্লীতে অভিবাসী হন।
১৯২৫ সালে ইন্দো ইউরোপীয় যৌথ প্রযোজনায় নির্মিত স্থির চলচ্চিত্র প্রেম সন্যাসে সারদা রাজা শুদ্ধোদন এর চরিত্রে অভিনয় করেন। ছায়াছবিটির মূল বিষয়বস্তু ছিলো রাজপুত্র সিদ্ধার্থের কাহিনী যিনি পরবর্তীতে গৌতম বুদ্ধ হয়ে ওঠেন।
১৯২৬ সালে সারদা তার বন্ধু লালা রঘুবীরের মডার্ন আর্ট স্কুল ত্যাগ করেন এবং দিল্লীর এসপ্ল্যানেড রোডে বাড়ি তৈরী করেন। সেখানে তিনি কিছু ছাত্রকে নাট্য শিক্ষা দিতে শুরু করেন। তার বাড়িটি ধীরে ধীরে সারদা উকিলস স্কুল অফ আর্টস হয়ে ওঠে। ১৯২০ দশকের শেষের দিকে তার দুই ভাই বরদা এবং রণদা তার সংগে যোগ দেন। ১৯৪৪ সালে প্রতিষ্ঠানটি শিল্পকলা শিক্ষকদের জন্য স্কুল হিসেবে আনুষ্ঠানিকভাবে স্বীকৃতি লাভ করে।
সোভিয়েত–জাপান যুদ্ধ
সোভিয়েত–জাপান যুদ্ধ (; ) ছিল দ্বিতীয় বিশ্বযুদ্ধের শেষদিকে জাপান ও সোভিয়েত ইউনিয়নের মধ্যে সংঘটিত একটি যুদ্ধ। ১৯৪৫ সালের ৯ আগস্ট মধ্যরাতে জাপানি আশ্রিত রাষ্ট্র মাঞ্চুকুয়োতে সোভিয়েত আক্রমণের মধ্য দিয়ে এই যুদ্ধ শুরু হয়। সোভিয়েত ও মঙ্গোলীয় সৈন্যরা জাপানি সাম্রাজ্যের কর্তৃত্ব থেকে মাঞ্চুকুয়ো, মেংজিয়াং (অভ্যন্তরীণ মঙ্গোলিয়া), উত্তর কোরিয়া, কারাফুতো এবং চিশিমা দ্বীপপুঞ্জ দখল করে নেয়। সোভিয়েতদের নিকট জাপানের কোয়ান্টাং সেনাবাহিনীর পরাজয় জাপানের আত্মসমর্পণ এবং দ্বিতীয় বিশ্বযুদ্ধের অবসানে গুরুত্বপূর্ণ ভূমিকা রাখে। যুদ্ধে সোভিয়েত ইউনিয়নের প্রবেশ জাপানি সরকারের নি:শর্ত আত্মসমর্পণের সিদ্ধান্তে তাৎপর্যপূর্ণ ভূমিকা রাখে।
ইথিওপিয়া–ইরিত্রিয়া যুদ্ধ
ইথিওপিয়া–ইরিত্রিয়া যুদ্ধ ১৯৯৮ সালের মে মাস থেকে ২০০০ সালের জুন পর্যন্ত ইথিওপিয়া ও ইরিত্রিয়ার মধ্যে সংঘটিত হয়। ইথিওপিয়া ও ইরিত্রিয়া — বিশ্বের সবচেয়ে দরিদ্র দেশগুলোর মধ্যে অন্যতম দুইটি দেশ — এই যুদ্ধে কোটি কোটি ডলার ব্যয় করে এবং উভয়পক্ষের হাজার হাজার সৈন্য হতাহত হয়, কিন্তু সীমান্তের তেমন কোনো পরিবর্তন ঘটে নি।
দ্য হেগে অবস্থিত একটি আন্তর্জাতিক কমিশনের রায় অনুযায়ী, ইরিত্রিয়া আন্তর্জাতিক আইন ভঙ্গ করেছিল এবং ইথিওপিয়া আক্রমণের মধ্য দিয়ে যুদ্ধটি আরম্ভ করেছিল। যুদ্ধের শেষদিকে সমস্ত বিরোধপূর্ণ অঞ্চল ইথিওপিয়ার দখলে চলে যায় এবং ইথিওপীয় বাহিনী ইরিত্রিয়ার অভ্যন্তরে অগ্রসর হয়। যুদ্ধ সমাপ্ত হওয়ার পর জাতিসংঘ কর্তৃক বাদমেতে প্রতিষ্ঠিত ইথিওপিয়া–ইরিত্রিয়া সীমান্ত কমিশন রায় দেয় যে, বিরোধপূর্ণ অঞ্চলটি ইরিত্রিয়ার। কিন্তু এখন পর্যন্ত বাদমে শহরসহ এর নিকটবর্তী অঞ্চল ইথিওপিয়ার দখলে রয়েছে।
বিএএফ শাহীন ইংলিশ মিডিয়াম স্কুল
বাংলাদেশ বিমান বাহিনী শাহীন ইংলিশ মিডিয়াম স্কুল () বাংলাদেশের ঢাকা শহরে অবস্থিত একটি শিক্ষা প্রতিষ্ঠান। এটি বাংলাদেশ বিমান বাহিনী কর্তৃক পরিচালিত। বিদ্যালয়টি মূলত ক্যামব্রিজ ইন্টারন্যাশনাল এক্সামিনেশন, ইউকে অধীনে এবং বাংলাদেশ বিমান বাহিনীর নিয়ন্ত্রণে ১৯৯২ সালে যাত্রা শুরু করে।
২০১৭ সালে ক্যামব্রিজ ইন্টারন্যাশনাল এক্সামিনেশন, ইউকে-র অধীনে ৫৬ জন ছাত্র-ছাত্রী ‘ও’ লেভেল পরীক্ষায় অংশ নিয়ে শতকরা ৮৫.০৭ জন অসাধারণ ফলাফল অর্জন করে। তারা পরীক্ষায় ৮১টি ‘এ*’ এবং ১৫১টি ‘এ’ অর্জন করে।
ঠাকুরগাঁও সরকারি বালিকা উচ্চ বিদ্যালয়
ঠাকুরগাঁও সরকারি বালিকা উচ্চ বিদ্যালয় ঠাকুরগাঁও জেলা সদরে অবস্থিত একটি মাধ্যমিক বিদ্যালয়। ১৯৫৭ সালে এই বিদ্যালয়টি স্থাপিত হলেও ১৯৬৮ সালে জাতীয়করণ করা হয়।
বিদ্যালটি ঠাকুরগাঁও সদরের ট্রাফিক আইল্যান্ডের দক্ষিণে অবস্থিত।
১৯৫৭ সালে এর কার্যক্রম শুরু হয়। শুরুতে এর কার্যক্রম চালু হয় জেলা সদরের টাঙ্গন নদীর রামদাঁড়া খালের পাশে একটি আধাপাকা বাড়িতে। এ সময় বিদ্যালয়ের প্রধান শিক্ষকের দায়িত্বে ছিলেন মোহাম্মদ মুসা। স্থান সংকুলান সমস্যা সমাধানের জন্য, ১৯৬৪ সালে চার একর জায়গা নিয়ে বর্তমান স্থানটিতে স্থানান্তর করা হয়। ১৯৬৮ সালের ১৫ নভেম্বর রাজশাহী ডি.ডি.পি.আই পরিদর্শিকা রাবেয়া আলী পরিদর্শনে আসেন এবং সরকারীকরণের ঘোষণা দেন। ১৯৬৯ সালে বিদ্যালয়ের নতুন ভবনে কার্যক্রম চালু হয়। ১৯৭১ সালে স্বাধীনতা যুদ্ধের সময় ক্লাশ স্থগিত থাকলেও ১৯৭২ সালের জানুয়ারিতে নতুন করে কার্যক্রম শুরু হয়। ১৯৯০ সালে বিদ্যালয়ের প্রধান শিক্ষিকা নূরন নাহার জাতীয় পর্যায়ে শ্রেষ্ঠ শিক্ষক নির্বাচিত হন এবং ১৯৯৬ সালে পুনরায় স্বর্ণপদক লাভ করেন।
আয়শা ডি
আয়শা ডি (জন্ম ১৩ সেপ্টেম্বর, ১৯৯৩) একজন অষ্ট্রেলিয়ান অভিনেত্রী এবং গায়িকা। তিনি অষ্ট্রেলিয়ান-কানাডিয়ান ধারাবাহিক "দ্য স্যাডল ক্লাব" এ "দেশি বিগিন্স" নামক ভূমিকায় অভিনয় করার জন্য পরিচিত। ডি পরবর্তীতে মার্কিন টেলিভিশন চ্যানেল ফক্স এ প্রচারিত হাস্যরস ধারাবাহিক, "আই হেইট মাই টিনএজ ডটার" নাটকে অভিনয় করেন। এছাড়াও তিনি মার্কিন টেলিভিশন চ্যানেল এবিসিতে প্রচারিত ধারাবাহিক "চেসিং লাইফ" এ সহ-অভিনয় করেছেন। তার "ডি ডি এন্ড দ্য বিগেল্স" নামক একটি নিজেস্ব ব্যান্ডদল রয়েছে। তিনি বর্তমানে ফ্রীফর্ম চ্যানেলে প্রচারিত ধারাবাহিক "দ্য বোল্ড টাইপ" এ অভিনয় করছেন। ডি একটি দ্বী-জাতিগত পরিবার থেকে এসেছে।
"দ্য স্যাডল ক্লাব" ধারাবাহিকটির জন্য আয়শা ডি কিছু গান গেয়ে সিডি আকারে রেকর্ড করেন।
গবেষণায় একুশে পদক বিজয়ীদের তালিকা
গবেষণায় একুশে পদক বাংলাদেশে গবেষণার সাথে জড়িতদের জন্য একটি জাতীয় এবং সর্বোচ্চ বেসামরিক পুরস্কার। গবেষণা ক্ষেত্রে অনন্য অবদানের স্বীকৃতি প্রদানের উদ্দেশ্যে ১৯৭৮ সাল থেকে এই ক্ষেত্রে একুশে পদক প্রদান করা হচ্ছে। ভাষা আন্দোলন-এর শহীদদের স্মরণে ১৯৭৬ সালে এই পদকের প্রচলন করা হয়। প্রত্যেক পদকপ্রাপ্তকে একটি পদক, একটি সম্মাননা সনদ, একটি রেপ্লিকা এবং পুরস্কারের অর্থমূল্য প্রদান করা হয়ে থাকে। একুশে পদকে ১৮ ক্যারেটের সোনা দিয়ে তৈরি ৩৫ গ্রাম ওজনের একটি পদক প্রদান করা হয়; যার নকশা করেছেন নিতুন কুণ্ডু। প্রাথমিকভাবে পুরস্কারের অর্থমূল্য ২৫,০০০ টাকা দেয়া হতো; বর্তমানে এটি ২ লক্ষ টাকায় উন্নীত করা হয়েছে।
চন্দরাজা
চন্দ্ররাজার গীত বাংলা সাহিত্যের লোকগাথা। এর রচনার সময়কাল সপ্তদশ শতাব্দীর বলে ধারণা করা হয়। বাংলা একাডেমীর নিয়মিত সংগ্রাহক চৌধুরী গোলাম আকবর সিলেট জেলার বিশ্বনাথ উপজেলার রামপাশা গ্রাম থেকে এটি সংগ্রহ করেছিলেন। রামপাশা গ্রামের বসিন্দা আজিদ আলী ছিলেন এই গীতিকার গায়েন। চৌধুরী গোলাম আকবর ১৯৬৪ সালে এটি সংগ্রহ করে বাংলা একাডেমীতে জমা রাখেন। এ গীতিকাটিতে ১৬১৮ টি পঙক্তি আছে বলে পাওয়া যায়।
চাল তুষ তেল
তুষ তেল হচ্ছে ধানের তুষ বা খোসা থেকে নিষ্কাশিত তেল। মূলত ধানের তুষ ছাড়ানোর পরে চালের গায়ে বাদামী যে অংশ থাকে ওখান থেকে এই তেল নিষ্কাশন করা হয়। এটা উচ্চ স্মোক পয়েন্ট ( ২৩২ °সে বা৪৫০ °ফা), মৃদু গন্ধ এবং উচ্চ তাপমাত্রার রান্না যেমন কড়া ভাজার জন্য সুপরিচিত। এটা রান্নার তেল হিসেছে কিছু এশিয়ান দেশ যেমন বাংলাদেশ, জাপান, ভারত এবং চীনে ব্যবহৃত হয়।
রাইস ব্রান অয়েল বা চালের তুষ তেল হচ্ছে একটি ভোজ্য তেল যা উদ্ভিজ্জ ঘি প্রস্তুতিতে ব্যবহার করা হয়।চালের তুষ তেলে থেকে চাল তুষ মোম তৈরি করা হয়। যা প্রসাধনী, মিষ্টান্ন, জুতার খালি, মসৃণকারী যৌগ ইত্যাদিতে কারনাউবা মোমের বিকল্প হিসেবে ব্যবহার করা হয়।
চাল তুষ তেলের উপাদান প্রায় বাদাম তেলের কাছাকাছি। এতে ৩৮% মনোআনস্যাচুরেটেড, ৩৭% পলিআনস্যাচুরেটেড এবং ২৫% সম্পৃক্ত ফ্যাটি এসিড। ফ্যাটি এসিডের অনুপাত হচ্ছে:
চাল তুষ তেলের উপাদান অ্যান্টিঅক্সিডেন্ট γ-অরাইজানল।
এক পর্যালোচনায় দেখা গেছে রাইস ব্রান অয়েল এবং এর উপাদান সমূহ মোট রক্তরস কোলেস্টর কমায় ও ট্রাইগ্লিসারয়েড কমায় এবং এইচডিএল কোলেস্টেরল বাড়ায়।
একটি ছোট গবেষণায় দেখা গেছে তুষ তেলে গামা অরাইজনল থাকার কারণে যেসকল মহিলারা চার থেকে ছয় সপ্তাহ বিশুদ্ধ তুষ তেল গ্রহণ করে থাকে তাদের ঋতুচলাকালীন সময়ে ৯০ ভাগের শারিরীক প্রদাহ কম হয়।
একটি পাত্রে তুষ তেল নিয়ে উত্তপ্ত করলে দেখা যায় অবশেষ স্যাম্পলে প্রাপ্ত অরাইজানলের পরিমান প্রায় আগের মত আছে। এমনকি ১৮০ ডিগ্রি তাপমাত্রায় আট ঘন্টা জ্বালালেও এটা অক্ষুন্ন থাকে। তবে এই মাইক্রোওয়েভ চুলায় অরাইজানলের মাত্রা কমে যায়।
চাল তুষ তেলে কোলেস্টেরল কমাতে সাহায্য করে কারণ এই তেলের উপাদান কোলেস্টেরল কমাতে ভূমিকা রাখে। এর উপাদানের ক্যালসিয়াম শোষণের ক্ষমতা আছে তাই এটা নির্দিষ্ট ধরণের কিডনি পাথর তৈরির হার কমাতে পারে।.
ইদুরের উপর পরিচালিত এক গবেষণায় দেখা গেছে রাইস ব্রাইণ অয়েলের অরাইজানল ইনসুলিন প্রতিরোধে সহায়তা করে।
দেবদাস (১৯৩৫-এর চলচ্চিত্র)
দেবদাস প্রমথেশ বড়ুয়া পরিচালিত ১৯৩৫ সালের বাংলা ভাষার ভারতীয় চলচ্চিত্র। অপরাজেয় কথাশিল্পী শরৎচন্দ্র চট্টোপাধ্যায় রচিত "দেবদাস" উপন্যাস অবলম্বনে ছবিটির চিত্রনাট্য রচনা করেছেন প্রমথেশ বড়ুয়া। এতে নাম ভূমিকায় অভিনয় করেছেন প্রমথেশ বড়ুয়া, পার্বতী চরিত্রে অভিনয় করেছেন যমুনা বড়ুয়া এবং চন্দ্রমুখী চরিত্রে অভিনয় করেছেন চন্দ্রাবতী দেবী। পরবর্তীতে ছবিটি ১৯৩৬ সালে হিন্দি ভাষায় এবং ১৯৩৮ সালে অসমীয়া ভাষায় মুক্তি পায়।
বাংলা সংস্করণের সকল ভারতীয় প্রিন্ট কলকাতার নিউ থিয়েটারে আগুন লেগে ধ্বংস হয়ে যায়। বর্তমানে বাংলাদেশ ফিল্ম আর্কাইভে ছবিটির একমাত্র কপিটি রয়েছে। সেই কপিটিরও ৪০ ভাগের মত নষ্ট হয়ে গেছে।
জমিদার নারায়ণ মুখার্জির পুত্র দেবদাস সোনার চামচ মুখে নিয়ে জন্মগ্রহণ করে। সে তাজ সোনাপুর গ্রামে বেড়ে ওঠে এবং তার শৈশব কাটে তার খেলার সাথী প্রতিবেশী পারুর সাথে। ছেলেবেলা থেকে তারা তাদের সামাজিক অবস্থানের বিপরীতে গিয়ে নিজেদের মধ্যে এক সম্পর্ক স্থাপন করে। ধীরে ধীরে তা প্রেমের রূপ ধারণ করলেও কেউ কাউকে তা বলে না। কিন্তু দেবদাসকে তার পরিবার তার পড়াশুনার জন্য কলকাতা পাঠিয়ে দিলে পারুর পৃথিবী তোলপাড় করে তার দেবদাসের জন্য এবং দেবদাসের দ্রুত ফিরে আসার জন্য সে দিয়া জ্বালিয়ে অপেক্ষা করে। বছর খানেক পরে দেবদাস গ্রামে আসে এবং সেও পারুকে আপন করে পেতে চায়। কিন্তু দেবদাসের বাবা পারুর মা সুমিত্রার প্রস্তাব ফিরিয়ে দেয়। ফলে দুই পরিবারের মধ্যে সম্পর্কের ঠানাপোড়েন দেখা দেয়। দেবদাস তার বাবাকে বুঝাতে চেষ্টা করে কিন্তু তার বাবাই তার প্রেমের পথে বড় বাধা হয়ে দাঁড়ায়।
দেবদাস ফিরে যায় এবং পারুকে চিঠি জানিয়ে দেয় তাকে ক্ষমা করে দেওয়ার জন্য। পারুর পরিবার পারুকে তার থেকে বয়সে অনেক বড় জমিদার ভুবনের সাথে বিয়ে দেয়। অন্যদিকে, তার বন্ধু চুনীলালের পাল্লায় পড়ে দেবদাস মদ আর চন্দ্রমুখীতে আসক্ত হয়ে পড়ে। সুন্দরী নর্তকী চন্দ্রমুখীও দেবদাসকে পছন্দ করে। তাদের মধ্যে এক অদ্ভুত সম্পর্কের সৃষ্টি হয়। দেবদাস মন খুলে পারুর জন্য তার কষ্টের কথা চন্দ্রমুখীকে বলে। পারু তার সংসারিক কর্তব্য পালনে মনোযোগী হয়ে পড়ে, কিন্তু দেবদাসকে এক মুহূর্তের জন্যও ভুলতে পারে না। দেবদাসের ভাগ্যে অন্য কিছু লেখা ছিল। দু'জন নারী প্রেম পাওয়া সত্ত্বেও কেউ তার নয়। একজনকে সে কখনো ভালবাসতে পারবে না আর একজনকে সে কখনো ভালো না বেসে থাকতে পারবে না।
দেবদাস (২০০২-এর বাংলা চলচ্চিত্র)
দেবদাস শক্তি সামন্ত পরিচালিত ২০০২ সালের বাংলা ভাষার ভারতীয় চলচ্চিত্র। ঔপন্যাসিক শরৎচন্দ্র চট্টোপাধ্যায় রচিত বিয়োগাত্মক উপন্যাস "দেবদাস" অবলম্বনে ছবিটির চিত্রনাট্য রচনা করেছেন শক্তিপদ রাজগুরু ও শক্তি সামন্ত। এতে নাম ভূমিকায় অভিনয় করেছেন প্রসেনজিৎ চট্টোপাধ্যায়, পার্বতী চরিত্রে অর্পিতা পাল এবং চন্দ্রমুখী চরিত্রে ইন্দ্রানী হালদার।দেবদাস চলচ্চিত্রের সঙ্গীত পরিচালনা করেছেন বাবুল বোস। গীত রচনা করেছেন মুকুল দত্ত। গানে কণ্ঠ দিয়েছেন আশা ভোসলে, বাবুল সুপ্রিয় ও কুমার শানু।
অঙ্গুলিসঞ্চালন (যৌন ক্রিয়া)
অঙ্গুলিসঞ্চালন হচ্ছে যোনি কিংবা মলদ্বারে নিজের বা অন্য কারো আঙ্গুল ঢুকিয়ে যৌনানন্দ লাভ করা। সাধারণত এ ধরণের যৌনক্রিয়া শৃঙ্গারের অন্তর্ভুক্ত যা মূল অন্তর্ভেদী যৌনমিলন করার আগে মানুষ করে, যদিও ক্ষেত্র বিশেষে শুধু আনন্দ করার জন্যও ব্যবহৃত হয়ে থাকে।
এই প্রকার যৌনক্রিয়াকে এক ধরণের হস্তমৈথুন বা স্বমেহন বলা হবে যদি আঙ্গুল প্রবেশকারী নিজেই নিজের পায়ু বা যোনিপথে আঙ্গুল ঢোকায়।
যোনিতে উপর দিয়ে ভগাঙ্কুর নাড়াচাড়া করাটাও অঙ্গুলিসঞ্চালন হিসেবে পরিগণিত।
সাপাহার পাইলট উচ্চ বিদ্যালয়
সাপাহার পাইলট উচ্চ বিদ্যালয় বাংলাদেশের একটি মাধ্যমিক বিদ্যালয়। এটি নওগাঁ জেলার সাপাহার থানার সাপাহার সদরে অবস্থিত।
এটি ১৯৬২ সালে প্রতিষ্ঠিত। এটি সাপাহার এর প্রধান মাধ্যমিক বিদ্যালয় হিসেবে বিবেচিত হয়। বিদ্যালয়টি ২০১২ সালে তাদের ৫০ বছর পূর্তি অনুষ্ঠান উদযাপন করে। বিদ্যায় এর ইআইআইএন নাম্বার হলো ১২৩৭৫০।
দিলীপসিংজী
দিলীপসিংজী (জন্ম: ১৩ জুন, ১৯০৫ - মৃত্যু: ৫ ডিসেম্বর, ১৯৫৯) ব্রিটিশ ভারতের নয়ানগর এলাকায় জন্মগ্রহণকারী বিখ্যাত ইংরেজ ক্রিকেটার ছিলেন। সচরাচর তিনি কুমার শ্রী দিলীপসিংজী বা কে এস দিলীপসিংজী নামে পরিচিত ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ইংরেজ কাউন্টি ক্রিকেটে সাসেক্স ও কেমব্রিজ বিশ্ববিদ্যালয় এবং ভারতীয় ঘরোয়া ক্রিকেটে হিন্দু দলের পক্ষে খেলেছেন তিনি। দলে তিনি মূলতঃ ডানহাতি ব্যাটসম্যানের দায়িত্ব পালন করতেন। এছাড়াও ডানহাতে লেগ ব্রেক বোলিংয়ে পারদর্শী ছিলেন।
নয়ানগর রাজ্যের জাম সাহিব এলাকা থেকে দিলীপসিংজী এসেছেন। বর্তমান গুজরাতের কাথিয়াবার উপত্যকায় তিনি জন্মগ্রহণ করেছিলেন। তাঁর ভাই হিম্মতসিংজী হিমাচলপ্রদেশের প্রথম লেফটেনেন্ট গভর্নর ছিলেন। অপর ভাই দিগ্বিজয়সিংজী, কাকা রঞ্জিতসিংজীর স্থলাভিষিক্ত হয়ে নয়ানগরের শাসক হন।
ভারতের রাজকূটের রাজকুমার কলেজে অধ্যয়ন করেছেন তিনি। এরপর ইংল্যান্ডের গ্লুচেস্টারশায়ারের চেল্টেনহাম কলেজে পড়াশোনা করেন।
বিদ্যালয়ের থাকাকালে ক্রিকেট খেলতেন। ভবিষ্যতের এমসিসির সভাপতি এইচএস অ্যাল্থাম উইজডেনে তাঁকে ঘিরে লেখেন যে, চোখ, কব্জি ও পায়ের কারুকাজে তিনি সহজাত প্রতিভা ছিলেন। নিঃসন্দেহে তিনি সাধারণ মানদণ্ডের ঊর্দ্ধে। তাঁর লেট কাট অত্যন্ত দৃষ্টিনন্দন ছিল। ব্যাটিংয়ে পরিপক্বতার দরুণ সাধারণ বালকদের তুলনায় পৃথক ছিলেন তিনি।
১৯২৪ থেকে ১৯৩১ সাল পর্যন্ত মেরিলেবোন ক্রিকেট ক্লাবের প্রতিনিধিত্ব করেছেন। এ সময়ে ১৯২৯-৩০ মৌসুমে এমসিসি দলের সদস্যরূপে অস্ট্রেলিয়া ও নিউজিল্যান্ড গমন করেন।
চেল্টেনহাম কলেজ, কেমব্রিজ বিশ্ববিদ্যালয়, সাসেক্স ও ইংল্যান্ডের পক্ষে ব্যাটসম্যান হিসেবে বেশ সফলতা পান। কিন্তু অসুস্থতার কারণে বেশ আগেভাগেই খেলা থেকে অবসর নিতে বাধ্য হন।
টেস্টে তাঁর ব্যাটিং গড় ছিল ৫৮.৫০। এরফলে টেস্ট ক্রিকেটে অন্যতম সেরা ব্যাটসম্যান হিসেবে পরিগণিত হন তিনি।
১৯৩০ সালে সাসেক্সের সদস্য থাকাবস্থায় নর্দাম্পটনশায়ারের বিপক্ষে একদিনে ৩৩৩ রান তুলেন তিনি।
ক্রিকেট খেলা থেকে অবসর নেয়ার পর অস্ট্রেলিয়া ও নিউজিল্যান্ডে ভারতের হাইকমিশনারের দায়িত্ব পালন করেন। এরপর ভারতে ফিরে সৌরাষ্ট্র রাজ্যের পাবলিক সার্ভিস কমিশনের সভাপতির দায়িত্ব পালন করেছেন দিলীপসিংজী।
৫ ডিসেম্বর, ১৯৫৯ তারিখে ৫৪ বছর বয়সে বোম্বেতে তাঁর দেহাবসান ঘটে। তাঁব সম্মানার্থে দিলীপ ট্রফির প্রচলন ঘটানো হয়।
তাঁর কাকা কুমার শ্রী রঞ্জিতসিংজীও ইংল্যান্ডের পক্ষে টেস্ট ক্রিকেটে অংশগ্রহণ করেছিলেন।
ব্যোমকেশ ও অগ্নিবাণ
ব্যোমকেশ ও অগ্নিবাণ হল অঞ্জন দত্ত পরিচালিত একটি বাংলা রহস্য চলচ্চিত্র। এটি ২০১৭ সালের ২২সেপ্টেম্বর মুক্তি পায়। আসলে এই সিনেমাটি শরদিন্দু বন্দ্যোপাধ্যায়ের উপসংহার ও অগ্নিবাণ দুটি গোয়েন্দা ব্যোমকেশ বক্সীর কাহিনীর মিলিত চিত্রায়ন।
ওয়ালিদ এহসানুল করিম
ফ্লাইং অফিসার ওয়ালিদ এহসানুল করিম, শহীদ (জুলাই ১৯৪৪, হরবঙ্গ, চকরিয়া – ১৯ এপ্রিল ১৯৬৫, করাচী) ছিলেন পাকিস্তান বিমানবাহিনীর একজন ফাইটার পাইলট এবং পৃথিবীতে এফ-৮৬ সাব্রে জেট বিমান পরিচালনাকারী সর্বকনিষ্ঠ বৈমানিকদের মধ্যে একজন।
করিম ১৯৪৪ সালের জুলাই মাসে ব্রিটিশ ভারতের (বর্তমানে বাংলাদেশ) অন্তর্গত কক্সবাজারের চকরিয়ায় জন্মগ্রহন করেন। তার পিতা ক্যাপ্টেন এডভোকেট ফজলুল করিম এবং মাতা নাজমুন্নিসা চৌধুরানী। তিনি ১৯৬১ সালের আগস্টে পাকিস্তান বিমান বাহিনীতে যোগদান করেন।
ওয়ালিদ ১৯৬৫ সালের কচ্ছের রানের যুদ্ধে অংশগ্রহন করেন। তিনি পদাতিক সৈন্যবাহিনীর আক্রমণ আড়াল করার জন্য দিনের বেলায় বিমান হতে ধুম্রবোমা নিক্ষেপ করেন। যুদ্ধে তার বিমানটি দুর্ঘটনার শিকার হবার পরে তার শরীর বা বিমান কোনটিই খুজে পাওয়া যায়নি। তবে দুইমাস পরে ঠিক ঐ স্থানেই তার বিমানের রাডারের একটি অংশ খুজে পাওয়া যায়।
সে সময় তিনি পাকিস্তান বিমানবাহীনির ১৭তম স্কোয়াড্রনের (দ্যা টাইগার) একজন যোদ্ধা পাইলট ছিলেন। এয়ার মার্শাল আজিম দাউদপোতা সে সময়ে তার স্কোয়াড্রন লিডার ছিলেন। সারগোধা এবং রাইসালপুরে প্রশিক্ষণের সময় ফ্লাইট লেফটেন্যান্ট মতিউর রহমান (বীরশ্রেষ্ঠ) এবং এয়ার ভাইস মার্শাল মমতাজ উদ্দিন আহমেদ তার সহপাঠী ছিলেন।
ন্যাটালিয়া ডায়ার
ন্যাটালিয়া ডায়ার (জন্ম জানুয়ারী ১৩, ১৯৯৭) একজন মার্কিন অভিনেত্রী, সাধারনত যিনি মার্কিন সম্প্রচার ভিত্তিক প্রতিষ্ঠান নেটফ্লিক্স এর কল্পবিজ্ঞান দৃশ্যকাব্য সমৃদ্ধ ধারাবাহিক "স্ট্রেন্জার থিংস" এ "নেন্সি উইলার" চরিত্রে অভিনয় করার জন্য সবার নিকট পরিচিত।
২০০৯ সালে, তাকে মার্কিন চলচ্চিত্র "তে" ক্লারিসা গ্রেন্জার ভূমিকায় অভিনয় করতে দেখা যায়। ২০১১ সালে, তিনি মার্কিন চলচ্চিত্র "দ্য গ্রেটিং অব হুইটনি ব্রাউন" এ অভিনয় করেন, চলচ্চিত্রটিতে তার সাথে অভিনয় করেন মার্কিন অভিনেত্রী ব্রুক শিল্ডস এবং মার্কিন-আইরিশ অভিনেতা আইডান কুইন। দ্যায়েরকে "আই বিলিভ ইন ইউনিকর্নস" নামক একটি স্বাধীন চলচ্চিত্রতে আবির্ভূত হতে দেখা যায়, যেটি ২০১৪ সালে যুক্তরাষ্ট্রের আস্টিন শহরে অনুষ্ঠত এসএক্সএসডব্লিউ চলচ্চিত্র উৎসবে প্রদর্শিত হয়। 
২০১৬ সালে, দ্যায়ের মার্কিন সম্প্রচার ভিত্তিক প্রতিষ্ঠান নেটফ্লিক্স এর ওয়েব সিরিজ "স্ট্রেন্জার থিংস" এর প্রথম সিজনে "নেন্সি উইলার" চরিত্রে অভিনয় করেন। এক বিবৃতিতে নিশ্চিত করা হয় যে, তিনি নাটকটির সিজন ২ এ প্রত্যাবর্তন করছেন। 
ন্যাটালিয়া ডায়ার নিউ ইয়র্ক বিশ্ববিদ্যালয়ের একজন শিক্ষার্থী। তিনি নিউ ইয়র্ক শহরের "ওয়াশিংটন প্লেস" নামক স্থানে অবস্থিত গ্যালাতিন স্কুল অব ইনডিয়াইজড স্টাডিজ নামক বিদ্যালয়ে পড়াশোনা করেন।
ইসরায়েলি যুদ্ধাপরাধসমূহ
ইসরায়েলি যুদ্ধাপরাধসমূহ বলতে ইসরায়েল রাষ্ট্র কর্তৃক এ পর্যন্ত সংঘটিত বিভিন্ন যুদ্ধাপরাধকে বোঝায়।
১৯৬৭–১৯৭০ সালের আরব–ইসরায়েলি সংঘর্ষ চলাকালে ১৯৭০ সালের ৮ এপ্রিল ইসরায়েলি বিমানবাহিনী মিশরের বাহর এল-বকর শহরের একটি স্কুলের ওপর বোমাবর্ষণ করে। ইসরায়েলি বোমাবর্ষণের ফলে স্কুলটির ৪৬ জন শিক্ষার্থী নিহত ও ৫০ জনের বেশি আহত হয়।
গবেষণায় একুশে পদক
গবেষণায় একুশে পদক হলো একুশে পদক প্রদানের একটি অন্যতম প্রধান ক্ষেত্র। এটি গবেষণা কর্মে জড়িতদের অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “দ্বিতীয় সর্বোচ্চ বেসামরিক পুরস্কার”। ভাষা আন্দোলনের শহীদদের স্মরণে ১৯৭৬ সাল থেকে শিক্ষা, সাহিত্য ও সাংবাদিকতা - এই তিনটি ক্ষেত্রে “একুশে পদক” প্রদান প্রচলন করা হয়। পরবর্তিতে ভাষা আন্দোলন, মুক্তিযুদ্ধ, গবেষণা, শিল্পকলা, বিজ্ঞান ও প্রযুক্তি এবং সমাজসেবা - এই আরও ছয়টি ক্ষেত্রেও “একুশে পদক” প্রদানের প্রচলন করা হয়।এই পুরস্কার প্রদানের ব্যাপারটি দেখাশোনা করে বাংলাদেশ সরকারের সংস্কৃতি বিষয়ক মন্ত্রণালয়। বাংলাদেশ সরকারের সংস্কৃতি বিষয়ক মন্ত্রণালয়ের নির্ধারিত কমিটির পরামর্শে মনোনীত ব্যক্তিবর্গ ও প্রতিষ্ঠানকে এই পদক দেয়া হয়। প্রতিবছর ২০ ফেব্রুয়ারি তারিখে ঢাকায় একটি আড়ম্বরপূর্ণ অনুষ্ঠানের মাধ্যমে আনুষ্ঠানিকভাবে এই পদক প্রদান প্রদান করা হয়। ২০০৩ সালে আবদুল মান্নান সৈয়দকে প্রথমবারের মতো “গবেষণায় একুশে পদক” প্রদান করা হয়।
নীলাঞ্জনা নীলা
নীলাঞ্জনা নীলা (জন্ম: ১৩ অক্টোবর ১৯৯৬) একজন বাংলাদেশী অভিনেত্রী এবং মডেল। তিনি ২০১৪ সালে বাংলাদেশী সৌন্দর্য প্রতিযোগিতা, লাক্স চ্যানেল আই সুপারস্টারের দ্বিতীয় রানার-আপ হয়েছেন। পরবর্তীতে তাকে বিভিন্ন বিজ্ঞাপন চিত্রের মডেল এবং নাটকে অভিনয় করতে দেখা যায়।
১৩ই অক্টোবর, ১৯৯৬ সালে সিলেটে নীলার জন্ম।
২০১৪ সালে লাক্স চ্যানেল আই সুপারস্টারে দ্বিতীয় রানার্সআপ হয়ে নীলা টেলিভিশনে তার কর্মজীবন শুরু করেন। তিনি বেশ কিছু টেলিভিশন বিজ্ঞাপনে মডেল হিসেবে তার শোবিজ ক্যারিয়ার শুরু করেন। বিজ্ঞাপন চলচ্চিত্রের আসার পর, তিনি সেভেন আপের টেলিভিশন বিজ্ঞাপন দিয়ে সাফল্য অর্জন করেন, যার জন্য তিনি সমালোচকদের প্রশংসা লাভ করেন। যার জন্য তিনি সেরা মডেলের মনোনয়ন অর্জন করেন। পাশাপাশি তাকে সেভেন আপের বিলবোর্ডেও দেখা যায়। নীলা বিভিন্ন বাংলাদেশী ও বহুজাতিক ব্রান্ডের সাথে যুক্ত হয়েছেন। নীলাকে বিভিন্ন ব্র্যান্ড যেমন- সেভেন আপ, বাংলালিংক, ক্লোজ আপ, ইতালিয়ানো মেলামাইন (আরএফএল), রিং আইডি, ক্রিসেন্ট ফুটওয়্যার (২০১৬) এবং আরো অনেক ব্র্যান্ডের মডেল হয়েছেন। ২০১৭ সালের জানুয়ারিতে তিনি বাংলাদেশ টেলিভিশন শিল্পে অসাধারণ পারফরম্যান্সের জন্য লাক্স ইমার্জিং তারকা পুরস্কার লাভ করেন। সম্প্রতি তিনি বদরুল আনাম সৌদ পরিচালিত তার প্রথম পূর্ণদৈর্ঘ্য চলচ্চিত্র "গহীন বালুচর" এর অভিনয় সম্পন্ন করেছেন।
মুহাম্মাদ ইবনে ইব্রাহিম আল আশ-শেখ
মুহাম্মাদ ইবনে ইব্রাহিম আল আশ-শেখ (১৮৯৩-১৯৬৯) একজন ইসলামি পন্ডিত এবং সৌদি আরবের সাবেক গ্র্যান্ড মুফতি। তিনি ১৯৫৩ সাল থেকে ১৯৬৯ সালে তার মৃত্যুর পূর্ব মূহুর্ত পর্যন্ত গ্র্যান্ড মুফতির দায়িত্ব পালন করেছেন। তিনি সৌদি আরবের পর পর তিন জন বাদশাহর আমলে সম্মানিত আলেম হিসেবে বিবেচিত হতেন।
মুহাম্মাদ ইবনে ইবব্রাহিম আল আশ-শেখ ১৮৯৩ সালে আরবের বিখ্যাত বংশ আশ-শেখ এ জন্ম গ্রহণ করেন। তিনি মুহাম্মাদ ইবনে আবদুল ওয়াহহাব এর বংশধর।
১৯৫৩ সালে মুহাম্মাদ ইবনে ইব্রাহিম আল আশ-শেখ সৌদি আরবের সর্বোচ্চ মুফতির পদে অর্থাৎ প্রধান মুফতি হিসেবে নিয়োগ লাভ করেন। প্রধান মুফতির পদে থাকাকালীন, ১৯৫৩ থেকে ১৯৬৯ সাল পর্যন্ত, তিনি সৌদি আরবের ধর্মীয় নীতিতে আধিপত্য বিস্তার করেন।. তিনি ১৯৬৯ সালে মারা যান।
তিনি বিশ্ব মুসলিম লীগের নীতিনির্ধারক কাউন্সিলের সভাপতি হিসেবে দায়িত্ব পালন করেন।
তিনি ছিলেন ইবরাহীম ইবনে মুহাম্মাদ আল আশ-শেখ এর পিতা, যিনি ১৯৭৫ থেকে ১৯৯০ সাল পর্যন্ত সৌদি আরবের বিচার মন্ত্রকের মন্ত্রী ছিলেন। মুহাম্মাদ ইবনে ইবব্রাহিম আল আশ-শেখ এর আরেক পুত্র হলেন আবদুল্লাহ ইবনু মুহাম্মাদ আল আশ-শেখ, যিনি  ১৯৯৩ থেকে ২০০৫ সাল পর্যন্ত সৌদি আরবের বিচার মন্ত্রকের মন্ত্রী ছিলেন।
পাকিস্তান বিমান বাহিনী
পাকিস্তান বিমানবাহিনী (পিএএফ) (—, , রিপোরটিং নাম: পিএএফ) হল পাকিস্তান সশস্ত্রবাহিনীর বিমানযুদ্ধের একটি শাখা, যা প্রাথমিকভাবে পাকিস্তানের আকাশ প্রতিরক্ষার কাজে নিয়োজিত, এছাড়াও তারা পাকিস্তান সেনাবাহিনী এবং পাকিস্তান নৌবাহিনীকে এয়ার সাপোর্ট প্রদান করে। পাকিস্তানে কৌশলগত বিমান পরিবহন এবং সরবরাহের কাজেও বিমানবাহিনী ভূমিকা পালন করে। পাকিস্তান বিমানবাহিনীতে প্রায় ৬৫,০০০ পূর্ণকালীন কর্মী (যার মধ্যে ৩,০০০ জন পাইলট) রয়েছেন এবং তারা বর্তমানে প্রায় ৮৮৩টি উড়োজাহাজ পরিচালনা করে।
নিশান-ই-হায়দার (উর্দু:) (আলীর প্রতীক), হলো পাকিস্তানের সর্বোচ্চ সামরিক খেতাব। পাইলট অফিসার রশিদ মিনহাজ (১৯৫১-২০ আগস্ট ১৯৭১) হলেন পাকিস্তান বিমানবাহিনীর একমাত্র সদস্য যিনি নিশান-ই-হায়দার পদকে ভূষিত হয়েছেন। তিনি নিজের জীবন বিসর্জন দিয়ে একটি ছিনতাইকৃত উড়োজাহাজ (যেটা বীর শ্রেষ্ঠ মতিউর রহমান মুক্তিযুদ্ধের জন্য নিয়ে যাচ্ছিলেন) ভারতে নিয়ে যাওয়া থেকে প্রতিহত করেন, তাই তাকে এই পদক দিয়ে সম্মানিত করা হয়। অন্যান্য অ্যাওয়ার্ডের অন্তর্ভুক্ত:পিএএফ বর্তমানে চারটি ভিন্নধরণের প্রায় ৪৫০টি যুদ্ধ বিমান পরিচালনা করে। ২০২৫ সালের মধ্যে তারা দুটি বহুমুখী যুদ্ধ বিমান (এফ-১৬ ও জেএফ-১৭) ক্রয়ের মাধ্যমে বিমান সংখ্যা কমিয়ে আনতে আগ্রহী। পাকিস্তান বিমানবাহিনীর ২০টি ফ্রন্টলাইন স্কোয়াড্রন রয়েছে।
সৌদি আরবের প্রধান মুফতি
সৌদি আরবের প্রধান মুফতির পদটি দেশের সর্বোচ্চ ধর্মীয় কর্তৃত্বধারী। স্বয়ং বাদশাহ উক্ত পদে একজনকে নিয়োগ প্রদান করেন। পদাধিকার বলে প্রধান মুফতি দেশের ইলমী গবেষণা ও ফতোয়া বিষয়ক স্থায়ী কমিটির স্থায়ী সদস্য হন।
প্রধান মুফতি সৌদি আরবের সবচেয়ে ক্ষমতাশালী ধর্মীয় কর্তৃপক্ষ। তার প্রধান কাজ হলো বিভিন্ন আইনি ও সামাজিক বিষয়ে ফতোয়া প্রদান করা। সৌদি আরবের আদালত ব্যাবস্থা তার এই ফতোয়ার দ্বারা ব্যাপক ভাবে প্রভাবিত।
১৯৫৩ সালে বাদশাহ আব্দুল আজিজ সৌদি আরবের জন্য প্রধান মুফতির পদ সৃষ্টি করেন। তিনি মুহাম্মাদ ইবনে ইবরাহিম আশ-শেখ কে উক্ত পদে নিয়োগ দেন। তিনিই প্রথম প্রধান মুফতি। সাধারণত আশ-শেখ বংশ থেকেই প্রধান মুফতি নির্বাচিত হয়ে থাকে। এই বংশটিতেই মুহাম্মদ ইবনে আব্দ আল-ওয়াহাব জন্ম গ্রহণ করেছিলেন। তবে ইবনে বায এই বংশের সদস্য না হয়েও প্রধান মুফতি হয়েছিলেন। ১৯৬৯ সালে বাদশাহ ফয়সাল প্রধান মুফতির পদ বিলুপ্ত ঘোষণা করেন এবং এর পরিবর্তে বিচারপতি মন্ত্রক চালু করেন। এরপর ১৯৯৩ সালে ইবনে বায কে প্রধান মুফতি হিসেবে নিয়োগ দেওয়ার মাধ্যমে আবার পদটি চালু হয়। ইবনে বাযের মৃত্যুর পর বাদশাহ ফাহাদ বর্তমান মুফতি আবদুল আজিজ বিন আবদুল্লাহ আল শাইখ কে নিযুক্ত করেন।
কুরআনে উল্লেখিত ব্যক্তিদের নামের তালিকা
এই নিবন্ধটি কুরআনে উল্লেখিত ব্যক্তিদের নামের তালিকা প্রসঙ্গে। ব্যক্তিটি হতে পারেন নবী, রাসূল, সাধারণ মানুষ এবং ফেরেশতা ও বিভিন্ন দেবতা।
আঁকড়ে ধরা
যৌনতার ক্ষেত্রে, আঁকড়ে ধরা হলো কোনো ব্যক্তি কর্তৃক অন্য কোনো অনিচ্ছুক ব্যক্তিকে যৌন কামনা তাড়িত হয়ে স্পর্শ বা আদর করা। অনেক সমাজে শব্দটি নেতিবাচক অর্থ বহন করে, এবং যৌন আক্রমণ হিসেবে বিবেচিত হতে পারে। নারীদের ক্ষেত্রে যে অঙ্গগুলো সবচেয়ে বেশি আঁকড়ে ধরা হয় সেগুলো হল নিতম্ব, স্তন, যোনি ও ঊরু। যারা আঁকড়ে ধরে, তারা সাধারণত হাত ব্যবহার করে, তবে শরীরের অন্য কোনো অঙ্গও ব্যবহার করতে পারে।
আঁকড়ে ধরার ঘটনা বিশ্বব্যাপী ঘটে। কোনো কোনো দেশে এটি একটি নিয়মিত ঘটনা। কিছু কিছু দেশে ভিড়ের মধ্যে বা জনাকীর্ণ স্থানে নারীদের নিতম্ব আঁকড়ে ধরা বা নিতম্বে চাপড় মারা নিত্যনৈমিত্তিক ঘটনা। অনেক দেশে অনাকাঙ্ক্ষিতভাবে কোনো ব্যক্তির শরীরের যে কোনো অংশ আঁকড়ে ধরা বেআইনি, এবং প্রায় সকল দেশেই এটি অগ্রহণযোগ্য আচরণ হিসেবে বিবেচিত হয়। বিংশ শতাব্দীর মাঝামাঝিতে ইতালিতে টুরুষ কর্তৃক নারীদের নিম্নাঙ্গ চেপে ধরা একটি দৈনন্দিন বিষয় ছিল, কিন্তু 'আঁকড়ে ধরা' শব্দগুচ্ছটি তখন প্রচলিত ছিল না। জাপানে বাস ও ট্রেনে নারীদের আঁকড়ে ধরার ঘটনা এত বেশি ঘটে যে সেখানকার কর্তৃপক্ষ 'আঁকড়ে ধরা'র বিরুদ্ধে অভিযান চালিয়েছে, যা প্রচারমাধ্যমের দৃষ্টি আকর্ষণ করেছে এবং সাম্প্রতিক বছরগুলোতে এ বিষয়ে পর্যবেক্ষণ আরম্ভ হয়েছে। ভারত, নেপাল এবং বাংলাদেশসহ দক্ষিণ এশিয়ার বিভিন্ন অংশে নারীদের প্রকাশ্যে আঁকড়ে ধরা বা যৌন হয়রানি করাকে সাধারণত ইভটিজিং নামে অভিহিত করা হয়।
জাপানে যেসব পুরুষ প্রকাশ্যে নারীদের আঁকড়ে ধরে তারা "চিকান" (痴漢, チカン, or ちかん) নামে পরিচিত; এবং এই শব্দটি দ্বারাই জাপানে 'আঁকড়ে ধরা'কে বুঝানো হয়। জনাকীর্ণ ট্রেন নারীদের আঁকড়ে ধরার একটি সাধারণ স্থান এবং ২০০১ সালে পরিচালিত একটি জরিপ অনুযায়ী, ট্রেনে যাতায়াতকারী ৭০ শতাংশের বেশি ছাত্রীকে আঁকড়ে ধরা হয়েছে। এই সমস্যা সমাধানের লক্ষ্যে কিছু রেলওয়ে কোম্পানি কেবল নারীদের জন্য যাত্রীবাহী গাড়ি চালু করেছে। জনাকীর্ণ ট্রেন নারীদের আঁকড়ে ধরার একটি দৈনন্দিন স্থান হলেও আরেকটি এরকম স্থান হচ্ছে বাইসাইকেল পার্কিং অঞ্চলসমূহ, যেখানে সাইকেলের তালা খোলার জন্য ঝুঁকে থাকা নারীরা আক্রমণের লক্ষ্যবস্তুতে পরিণত হয়।
এই সমস্যাটি পুরুষদের ভিন্নভাবে ক্ষতিগ্রস্ত করে। জাপানে যে কোনো মামলায় শাস্তিপ্রদানের হার প্রায় ৯৯ শতাংশ। এজন্য নির্দোষ ব্যক্তিরা আদালতে তাদের নির্দোষিতা প্রমাণ করতে সমস্যার মুখোমুখি হয়। তবে জাপানের ফৌজদারি আদালতগুলো ঐতিহ্যগতভাবে আঁকড়ে ধরার মামলাগুলোর প্রতি তেমন গুরুত্ব দিত না। কেবল সাম্প্রতিক সময়ে এই সামাজিক সমস্যাটি সমাধান করার রক্ষ্যে তারা এসব মামলায় কঠোর সাজা দিতে শুরু করেছে।
২০১৭-১৮ বাংলাদেশ ক্রিকেট দলের দক্ষিণ আফ্রিকা সফর
বাংলাদেশ ক্রিকেট দল দুইটি টেস্ট ও তিনটি ওডিআই খেলার জন্য বর্তমানে দক্ষিণ আফ্রিকা সফর করছে।
শুভ্র দেব
শুভ্র দেব একজন বাংলাদেশী সঙ্গীতশিল্পী। তিনি ১৯৭৮ সাল থেকে গান করেন।
শুভ্র দেবের জন্ম বাংলাদেশের সিলেটে। তিনি ঢাকা বিশ্ববিদ্যালয়ের জৈবরসায়ন বিভাগ থেকে মাস্টার্স ডিগ্রী অর্জন করেন। ১৯৭৮ সালে বাংলাদেশ টেলিভিশনের "নতুন কুঁড়ি" অনুষ্ঠানে গানের প্রতিযোগীতায় অংশ নিয়ে তিনি প্রেসিডেন্ট পুরস্কার লাভ করেন।
শুভ্র দেব গত শতকের আশির দশকে তার কর্মজীবন শুরু করেন। তিনি আধুনিক রোমান্টিক গান গেয়ে থাকেন। তার প্রকাশিত প্রথম সঙ্গীত অ্যালবাম "'হ্যামিলনের বাঁশিওয়ালা"'। অ্যালবামটি ১৯৮৪ সালে প্রকাশিত হয়। এছাড়াও তিনি আরেকজন বাংলাদেশী গায়িকা শাকিলা জাফর ও ভারতীয় শিল্পী অলকা ইয়াগনিকের সাথে যৌথ গান গেয়েছেন। যে সমস্ত বাংলাদেশী শিল্পী এমটিভি'র তৈরী মিউজিক ভিডিওতে অংশগ্রহণ করেছেন, তিনি তাদের প্রথম দিকের একজন। তার টেলিছবি স্ত্রীর পত্র ২০০৩ সালে সেরা টেলিছবি হিসেবে "ইউরো-বিনোদন বিচিত্রা পুরস্কার" লাভ করে।
২০১৪ সালের জুন মাসের মধ্যে তিনি ২৫টি অ্যালবাম প্রকাশ করেন। তাদের কিছু  'হ্যামিলনের বাঁশিওয়ালা', "জুয়েল স্মরণি', "যে বাঁশি ভেঙে গেছে", 'কোন এক সন্ধ্যায়', 'ছোয়া', 'শেষ চিঠি', 'সাদা কাগজ', 'আমার ভালোবাসা', 'বুকের জমিন', 'প্রিয়জন', 'বন্ধন', 'ভাবতেই পারিনা', 'মনে পড়ে', চম্পাবতী', 'মনের ঠিকানা', 'ললিতা', স্বপ্নলোকে তুমি', 'স্বার্থপর', এবং 'তুমি আর আমি'।
মুজীবুর রহমান খাঁ
মুজীবুর রহমান খাঁ (২৩ অক্টোবর ১৯১০ - ৫ অক্টোবর ১৯৮৪) হলেন একজন বাংলাদেশী সাংবাদিক ও সাহিত্যিক। তিনি জাতীয় প্রেস ক্লাবের প্রতিষ্ঠাকালীন সভাপতি ছিলেন। সাহিত্য ও সাংবাদিকতায় অবদানের জন্য তিনি পাকিস্তান সরকার প্রদত্ত সেতারা-ই-কায়েদে আজম এবং সাংবাদিকতায় অবদানের জন্য ১৯৮০ সালে বাংলাদেশ সরকার প্রদত্ত সরকারি সম্মান একুশে পদকে ভূষিত হন।
মুজীবুর ১৯১০ সালের ২৩ অক্টোবর তৎকালীন ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) নেত্রকোনা জেলার উলুয়াটি গ্রামে জন্মগ্রহণ করেন। তিনি ১৯২৮ সালে নেত্রকোনার আঞ্জুমান হাইস্কুল থেকে প্রবেশিকা পাস করেন। পরবর্তীতে তিনি ১৯৩৪ সালে আনন্দ মোহন কলেজ থেকে বি এ পাস করেন এবং ১৯৩৮ সালে কলকাতা বিশ্ববিদ্যালয় থেকে ইংরেজি সাহিত্যে এম এ ডিগ্রি অর্জন করেন।
বিশ্ববিদ্যালয়ে ভর্তির কিছু দিন পর তিনি বিশ্ববিদ্যালয়ে পড়াশুনা ত্যাগ করে ২৪ পরগণার হারুয়া উচ্চ বিদ্যালয়ে প্রধান শিক্ষক পদে যোগ দেন। পাশাপাশি শুরু করেন সাংবাদিকতা। তিনি ১৯৩৬ সালে কলকাতার সাপ্তাহিক মোহাম্মদীতে সাংবাদিক হিসেবে যোগ দেন। একই বছরের ৩১ অক্টোবর তিনি দৈনিক আজাদে সহ-সম্পাদক হিসেবে যোগ দেন এবং সেখানে ১৯৩৯ সাল পর্যন্ত এই পদে দায়িত্ব পালন করেন। ১৯৩৯ সালে তিনি যুগ্মসম্পাদকের পদ লাভ করেন। ১৯৪৮ সালে সৈনিক আজাদ ঢাকায় আসার পর তিনি একই পদে তার দায়িত্ব পালন করতে থাকেন। পাশাপাশি তিনি ১৯৫৩ সাল থেকে মাসিক মোহাম্মদীর সম্পাদক হিসেবে অতিরিক্ত দায়িত্ব পালন করেন। তিনি ১৯৬৫ সাল পর্যন্ত আজাদ ও মোহাম্মদীতে তার দায়িত্ব পালন করেন। ১৯৬৫ সালে তিনি ঢাকা থেকে প্রকাশিত দৈনিক পয়গামের সম্পাদক পদে যোগ দেন এবং ১৯৭১ সাল পর্যন্ত এই দৈনিকের সাথে জড়িত ছিলেন। স্বাধীনতা উত্তর ১৯৭৬ সালে দৈনিক আজাদ পুনঃপ্রকাশিত হলে তিনি এই পত্রিকার সম্পাদকমন্ডলীর সভাপতির পদ লাভ করেন। মৃত্যুর পূর্ব পর্যন্ত তিনি এই পদে বহাল ছিলেন।
মুজীবুর বিভিন্ন সামাজিক, সাহিত্যিক ও সাংস্কৃতিক সংগঠনের সাথে জড়িত ছিলেন। তিনি অল বেঙ্গল অ্যান্টিফ্যাসিস্ট রাইটার্স গিল্ডের প্রতিষ্ঠাতা সহ-সভাপতি এবং ১৯৪৪ সালে বঙ্গীয় মুসলমান সাহিত্য সমিতির সম্পাদকের পদ লাভ করেন। ১৯৪৬ সালে তিনি ভারতের প্রথম বঙ্গীয় গণপরিষদের সদস্য নির্বাচিত হন। তিনি ১৯৫২ সালে মিশর এবং ১৯৫৪ সালে হল্যান্ড সফরে যান। ১৯৫৪ সালের ২০ অক্টোবর ঢাকায় পূর্ব পাকিস্তান প্রেসক্লাব প্রতিষ্ঠিত হয়। তিনি এর প্রতিষ্ঠাকালীন সভাপতি নির্বাচিত হন এবং ১৯৫৮ সাল পর্যন্ত এই পদে নিযুক্ত ছিলেন। এছাড়া তিনি ১৯৫৪ সালে গঠিত পূর্ব পাকিস্তান রেনেসাঁ সোসাইটির প্রতিষ্ঠাতা আহবায়ক, পাকিস্তান আর্টস কাউন্সিলের সাধারণ সম্পাদক এবং বুলবুল ললিতকলা একাডেমির সহ-সভাপতি পদে দায়িত্ব পালন করেন।
মুজীবুর রহমান ১৯৮৪ সালের ৫ অক্টোবর ঢাকায় তার নিজ বাড়িতে মৃত্যুবরণ করেন। তাঁকে ঢাকার শাহজাহানপুরে কবি বে-নজীর আহমদের পাশে সমাহিত করা হয়।
শাকিলা জাফর
শাকিলা শর্মা (জন্ম: ফেব্রুয়ারি ২৮) একজন বিখ্যাত বাংলাদেশী গায়িকা। তিনি দীর্ঘকাল ধরে বাংলাদেশী মিডিয়ায় কাজ করছেন। তিনি তার কর্মজীবনে অসংখ্য গান গেয়েছেন।
শাকিলা শর্মা জন্ম পাকিস্তানের করাচি শহরে। তিনি তার পরিবারের সাথে পাকিস্তানেই বড় হয়ে উঠেন। তার বাবা পাকিস্তান সরকারের একজন কর্মচারী চিলেন। তিনি পাকিস্তানের শিল্প উন্নয়ন ব্যাংকে কাজ করতেন। ১৯৭০ সালে শাকিলা শর্মা বাংলাদেশে ফিরে আসেন এবং "উইলস লিটল ফ্লাওয়ার স্কুলে" ভর্তি হন। তিনি ঢাকা বিশ্ববিদ্যালয় থেকে দর্শন বিভাগে স্নাতক ডিগ্রী সম্পন্ন করেন
শাকিলা শর্মা এর কর্মজীবন শুরু হয় ১৯৮৩ সালে। তিনি বাংলাদেশ টেলিভিশনের অনুষ্ঠান "'যদি কিছু মনে না করেন"' এ 'তুলা রাশির মেয়ে' নামক গান গাওয়ার মাধ্যমে। গানটি জ্যোতিষশাস্ত্র বিষয়ক ছিলো। তিনি শুভ্র দেবের সাথে যৌথ ভাবে অনেক গান গেয়েছেন। এছাড়া তিনি নজরুলগীতি গাওয়ার জন্য বিখ্যাত।
শাকিলা শর্মা প্রথমে মান্না জাফরকে বিয়ে করেন। বিয়ের পর তার নামের সাথে "জাফর" যুক্ত হয়। এই দম্পতির একটি সন্তান আছে। কিন্তু শাকিলা শর্মা ও মান্না জাফরের মধ্যে বিবাহ বিচ্ছেদের ঘটনা ঘটে। এর দীর্ঘদিন পর শাকিলা শর্মা ভারতের মুম্বাই শহরের একজন কবি রবি শর্মাকে বিবাহ করেন। বিয়ের পর তার নাম হয় শাকিলা শর্মা।
হাসানউজ্জামান খান
হাসানউজ্জামান খান (৫ সেপ্টেম্বর ১৯২৬ - ১৮ মে ২০১৫) ছিলেন একজন বাংলাদেশি সাংবাদিক। তার ৬০ বছরের দীর্ঘ কর্মজীবনে তিনি দৈনিক আজাদ, স্বাধীনতা, পাকিস্তান অবজারভার, নিউ নেশন, বাংলাদেশ টুডে এবং ফিনান্সিয়াল এক্সপ্রেস পত্রিকায় কাজ করেন। সাংবাদিকতায় অবদানের জন্য বাংলাদেশ সরকার তাঁকে ১৯৯৪ সালে একুশে পদকে ভূষিত করে।
হাসান ১৯২৬ সালের ৫ সেপ্টেম্বর ঢাকা জেলার কেরানীগঞ্জ উপজেলার কলাতিয়া গ্রামে জন্মগ্রহণ করেন। তার পৈতৃক নিবাস মানিকগঞ্জ জেলার মূলজান গ্রামে। দ্বিতীয় বিশ্বযুদ্ধের সময় দেশে দুর্ভিক্ষ দেখা দিলে তিনি চাকরির সন্ধানে কলকাতায় চলে যান এবং সেখানে রেশনিং কর্মকর্তা হিসেবে যোগ দেন।
হাসান ১৯৪৫ সালে কলকাতার দৈনিক আজাদে সাংবাদিক হিসেবে যোগদান করেন। সাংবাদিকতার পাশাপাশি তিনি কমিউনিস্ট পার্টির সাথে যুক্ত হয়ে পড়েন। তার কমরেড মোজাফফর আহমদ এবং মণি সিংহদের সাথে সাক্ষাতের সৌভাগ্য মিলে। ১৯৫০ সালে পার্টির গোপন নথি নিয়ে দেশে আসার পথে তিনি পুলিশের হাতে ধরা পড়েন। ১৯৫০ থেকে ১৯৫৫ সাল পর্যন্ত পাঁচ বছর ঢাকা কেন্দ্রীয় কারাগারে রাজবন্দী ছিলেন। জেলে তার মুনীর চৌধুরী, সরদার ফজলুল করিম, ব্যারিস্টার আমীর-উল-ইসলাম, সৈয়দ আলী আকসাদের সাক্ষাৎ লাভ করেন এবং তাদের সাথে তার সম্পর্ক গড়ে ওঠে। ১৯৫৫ সালে জেল থেকে ছাড়া পাওয়ার পর তার মামা আবদুর রাজ্জাক তাকে তার শান্তিনগরের বাসায় নিয়ে যান।
হাসান পুনরায় সাংবাদিকতা শুরু করেন। প্রথমে মিল্লাতে যোগদান করেন, পরে একে একে দৈনিক ইত্তেফাক, পাকিস্তান অবজারভার, দৈনিক আজাদ এবং মর্নিং নিউজে কাজ করেন। বাংলাদেশ স্বাধীন হওয়ার পর মর্নিং নিউজ বন্ধ হয়ে গেলে তিনি বাংলাদেশ সংবাদ সংস্থায় (বাসস) যোগ দেন। ১৯৯০-এর দশকে অবসর গ্রহণের পূর্ব পর্যন্ত তিনি সেখানে নিযুক্ত ছিলেন। ১৯৭৩-৭৪ সালের দিকে সাংবাদিক ফয়েজ আহমেদ তাকে বঙ্গবার্তা পত্রিকায় সাথে যুক্ত করেন। কিন্তু বছর খানেক সেখানে থাকার পর দুজনেই আবার বাসসে যোগ দেন। অবসর গ্রহণের পরেও তিনি ইংরেজি দৈনিক ডেইলি নিউ নেশন এবং বাংলাদেশ টুডেতে কয়েক বছর কাজ করেন এবং পরে বাসসে চুক্তিভিত্তিক নিয়োগ লাভ করেন। দুই বছর সেখানে কাজ করার পর ফিনান্সিয়াল এক্সপ্রেস-এ যোগ দেন এবং মৃত্যুর পূর্ব পর্যন্ত এই পত্রিকার সাথে যুক্ত ছিলেন।
হাসান আয়েশা সিদ্দিকার সাথে বিবাহবন্ধনে আবদ্ধ হন। এই দম্পতির এক কন্যা - মনিদীপা এবং দুই পুত্র। জাতীয় অধ্যাপক জ্ঞানতাপস আবদুর রাজ্জাক তার মামা।
খান ২০১৫ সালের ১৮ মে হৃদরোগে আক্রান্ত হয়ে ঢাকার জাতীয় হৃদরোগ ইনস্টিটিউটে মৃত্যুবরণ করেন। ১৯ মে যোহরের নামাজের পর জাতীয় প্রেস ক্লাবে তার জানাজা অনুষ্ঠিত হয়। পরে তাঁকে মিরপুর শহীদ বুদ্ধিজীবী কবরস্থানে সমাহিত করা হয়।
কারমিনা ব্যুরানা
কারমিনা ব্যুরানা যার ল্যাটিন অর্থ হল "ব্যুয়ার্ন-এর গান"। এটি মূলত একটি পাণ্ডুলিপি যা ১১ শতক থেকে ১৩ শতকের মাঝে ক্লার্জি বা খ্রিস্টীয় ধর্মযাজক ও ছাত্রদের দ্বারা রচিত ২৫৪ টি পদ্য ও নাটিকার সংকলন, যেখানে বিদ্রূপাত্মক, মুক্তচিন্তা ও ব্যঙ্গাত্মক রচনার ধাঁচ পরিলক্ষিত হয়। এর রচয়িতাদের ল্যাটিন সাহিত্যের মধ্যযুগীয় প্রধান লেখক হিসেবে মানা হয়। এই রচনাগুলোর মধ্যে মধ্য-উচ্চ-ডয়েস/জার্মান ও প্রাচীন ফ্রেঞ্চ বা প্রোভেঞ্চাল ধাঁচও লক্ষ্য করা যায়।
মধ্যযুগীয় কালে ল্যাটিন ভাষা লিঙ্গুয়া ফ্রাঙ্কা হিসেবে ব্যবহৃত হত, যাকে বিদ্বান পরিব্রাজক, বিশ্ববিদ্যালয় ও ধর্মবিদরা যোগাযোগের জন্য আদর্শ হিসেবে মানতেন। এই রচনাটি মূলত গোলিয়ার্ড ও ক্যাথোলিক চার্চের ক্লার্জিদের রচনায় সমৃদ্ধ। এই পাণ্ডুলিপিটি, বেনেডিক্টাইন মনেস্টেরি অফ বেনেডিক্টব্যুয়ের্ন, বাভারিয়া, যা এখন বাভারিয়ান স্টেট লাইব্রেরি নামে পরিচিত, ১৮০৩ সালে খুঁজে পাওয়া যায়। এর সাহিত্যকর্ম অক্সিটানিয়া, ইংল্যান্ড, ফ্রান্স, স্কটল্যান্ড, আরাগন, ক্যাস্টাইল ও পবিত্র রোম সাম্রাজ্যকে উপস্থাপন করে।
আহা কল্যাণম
আহা কল্যাণম (বাংলা: "আহা, বিয়ে") হচ্ছে ২০১৪ সালে মুক্তিপ্রাপ্ত একটি ভারতীয় চলচ্চিত্র। চলচ্চিত্রটি যশ রাজ ফিল্মসের ব্যানারে আদিত্য চোপড়া দ্বারা প্রযোজিত এবং গোকুল কৃষ্ণ দ্বারা পরিচালিত হয়েছিলো। চলচ্চিত্রটির কাহিনী লিখেছিলেন মনীষ শর্মা এবং এই "আহা কল্যাণম" মূলত ২০১০ সালের "ব্যান্ড বাজা বারাত" (হিন্দি) এর পুনর্নির্মাণ যেখানে রণবীর সিংহ এবং অনুষ্কা শর্মা মুখ্য ভূমিকায় ছিলেন। চলচ্চিত্রটি দ্বিভাষী (তামিল এবং তেলেগু) হিসেবে মুক্তি দেওয়া হয়েছিলো এবং তেলেগু ভাষাতেও একই টাইটেল (আহা কল্যাণম) ছিলো যদিও কল্যাণম শব্দটি তামিল ভাষার। অন্যদিকে "ব্যান্ড বাজা বারাত" এর আরেকটি তেলেগু সংস্করণ "জবরদস্ত" ২০১৩ সালে মুক্তি পেয়েছিলো। আহা কল্যাণম চলচ্চিত্রটির প্রথম ট্রেলার ২০১৩ সালের ২০ ডিসেম্বর ছাড়া হয় এবং ২০১৪ সালের ২১ ফেব্রুয়ারী চলচ্চিত্রটি মুক্তি পায়।
শক্তিবেল (ননী) একজন ভাদামে এবং ভবঘুরে ছেলে। একদা এক বিয়ের অনুষ্ঠানে তার শ্রুতি (বাণী কাপুর) নামের এক মেয়ের সঙ্গে পরিচয় হয়। শ্রুতি এবং ননী 'গেট্টি মালাম' নামের একটি প্রতিষ্ঠান গড়ে তোলে যার কাজ হচ্ছে বিয়ের আয়োজন করা।
করুণানিধান বন্দ্যোপাধ্যায়
করুণানিধান বন্দ্যোপাধ্যায় (১৯ নভেম্বর, ১৮৭৭ - ৫ ফেব্রুয়ারী, ১৯৫৫) একজন বাঙালী রোমান্টিক রবীন্দ্রানুসারী জাতীয়তাবাদী কবি।
তিনি নদিয়া জেলার শান্তিপুরের কাছে বাগআঁচড়া গ্রামে জন্মগ্রহন করেছিলেন। পিতার নাম নৃসিংহ বন্দ্যোপাধ্যায়। করুণানিধান শান্তিপুর মিউনিসিপ্যাল স্কুল থেকে ১৮৯৬ সালে এন্ট্রান্স ও কলকাতা মেট্রোপলিটন ইনস্টিটিউশন থেকে এফ.এ পাস করে কলকাতা জেনারেল অ্যাসেমব্লিজ ইনস্টিটিউশনে বি.এ পড়া শুরু করেন। ১৯০২ সালে বি.এ পাশ করে শিক্ষকতা করতেন।
ছাত্র জীবন থেকে কবিতা লিখতেন। তার প্রথম লেখা দেশাত্মবোধক কাব্য "বঙ্গমঙ্গল" প্রকাশিত হয় ১৯০১ সালে। এটি রাজরোষে পড়ার আশঙ্কায় বিনা নামে বের হয়। অন্যান্য কাবগ্রন্থের মধ্যে প্রসাদী, ঝরাফুল, শান্তিজল, শতনরী, রবীন্দ্র আরতি, গীতায়ন ইত্যাদি উল্লেখযোগ্য। তার দ্বারা পরবর্তীতে মোহিতলাল মজুমদার প্রমুখ অনেক কবি প্রভাবিত হন।
সাহিত্যে অবদানের কারনে কলকাতা বিশ্ববিদ্যালয় তাকে জগত্তারিণী স্বর্নপদক প্রদান করে ১৯৫১ সালে।
টেথীয় খাত
টেথীয় খাত হল একটি সুপ্রাচীন সমুদ্র খাত; মেসোজোয়িক মহাযুগের (২৫.২২ কোটি - ৭.২১ কোটি বছর আগে) মাঝামাঝি সময় থেকে পরবর্তী সিনোজোয়িক মহাযুগেরও (মোটামুটি ৭.২১ কোটি বছর আগে থেকে শুরু হয়ে এখনও পর্যন্ত) একটা দীর্ঘ সময় পর্যন্ত অধুনালুপ্ত টেথিস মহাসাগরের উত্তর উপকূলের কাছাকাছি এর অস্তিত্ব বজায় ছিল।
আজ থেকে প্রায় ২০ কোটি বছর আগে জুরাসিক যুগের (২০.১৩ কোটি - ১৫.২১ কোটি বছর আগে) প্রথম দিকে কিমেরীয় পাত ভূতাত্ত্বিক পাত (টেকটনিক প্লেট) চলাচলের কারণে ক্রমশ উত্তরে সরে এসে লরেশিয়ার পূর্ব অংশের সাথে মিশে গেলে তার আরও উত্তরমুখী চলন বন্ধ হয়; কিন্তু এর ফলে কিমেরীয় পাতটি ক্রমশ লরেশীয় পাতের তলায় ভিতর দিকে ঢুকে যেতে শুরু করে। ফলে টেথীয় খাত গড়ে ওঠে। আবার স্মিথ (১৯৭১), ডিউই, পিটম্যান, বোন্যাঁ (১৯৭৩), লাউবশার ও বেরনুলি (১৯৭৩), বেজু-দুভাল, দেকুর, পিঞ্চন (১৯৭৭), প্রমুখ ভূ-বিজ্ঞানীরা মনে করেন, টেথিস সাগরের তলদেশই ছিল একটি সামুদ্রিক পাত যা ভূত্বকীয় পাতের চলনের দরুন লরেশীয় মহাদেশীয় পাতের তলায় প্রবেশ (subduct) করে্ছিল।
ক্রিটেশিয়াস যুগের (মোটামুটি ১৪.৫ কোটি - ৭.২১ কোটি বছর আগে) শেষের দিক থেকে পরবর্তী প্যালিওজিন যুগে (৬.৬ কোটি - ২.৩ কোটি বছর আগে) টেথীয় খাতের বিস্তৃতি সবচেয়ে বেশি ছিল বলে মনে করা হয়। আজকের গ্রিস থেকে পশ্চিম প্রশান্ত মহাসাগর পর্যন্ত এই খাত বিস্তৃত ছিল। এই টেথীয় খাতে একটি ভূত্বকীয় পাত অপর একটির তলায় প্রবেশ করার ফলেই সম্ভবত দক্ষিণের অতিমহাদেশ গন্ডোয়ানায় ভাঙন শুরু হয় ও গন্ডোয়ানা ভেঙে আফ্রিকা, আরব ও ভারতীয় পাতের ক্রমশ উত্তরমুখী চলন শুরু হয়। এই পাতগুলি ক্রমে উত্তরে সরে এসে ইউরেশীয় পাতের সাথে মিলিত হলে টেথিস সাগর ও সেই সঙ্গে টেথীয় খাতেরও অবলুপ্তি ঘটে। টেথীয় খাতের অবশেষ এখনও দক্ষিণপূর্ব ইউরোপ ও দক্ষিণপূর্ব এশিয়ার দক্ষিণপশ্চিম অংশে খুঁজে পাওয়া যায়।
দক্ষিণ ভারতীয় পাতটি ক্রমশ উত্তরে ইউরেশিয়ার দিকে এগিয়ে আসতে থাকলে টেথীয় খাতের উপরে প্রবল চাপের সৃষ্টি হয়। ফলে তা স্থানে স্থানে ভাঁজ খেতে শুরু করে ও ভেঙে যেতে থাকে। এই খাতের ভিত্তি ছিল যে পাললিক শিলার স্তরসমূহ, সেগুলি ছিল তুলনায় নরম ও দুর্বল শিলা। ফলে যখন প্রবল চাপে তা ভেঙে যেতে থাকে নীচে পৃথিবীর ম্যান্টেল থেকে তুলনামূলক শক্ত গ্রানাইট ও ব্যাসল্ট শিলা তাদের উপরে উঠে আসে। অন্যদিকে দক্ষিণ ভারতীয় পাতটি টেথীয় খাত পর্যন্ত পৌঁছলে তা ধীরে ধীরে ঐ খাতের তলায় ঢুকে যেতে ("subduction") শুরু করে। ফলে পাশ থেকে আসা প্রবল চাপ ও নীচে ঢুকে যেতে থাকা মহাদেশীয় পাতের ধাক্কায় টেথীয় খাত উঁচু হয়ে উঠতে শুরু করে ও জলের উপরে মাথা তুলে দাঁড়ায়। অন্যদিকে তার উত্তরের সমতল মহাসাগরীয় তলদেশেরও উচ্চতা বৃদ্ধি পায় ও তা উঁচু মালভূমিতে পরিণত হয়। এইভাবেই হিমালয় পর্বতমালা ও তার উত্তরে তিব্বতীয় মালভূমি 
মাথা তুলে দাঁড়ায়। তবে যদিও তখন হিমালয়ের উচ্চতা ছিল যথেষ্ট, কিন্তু তখনও তা আজকের মত সুউচ্চ পর্বতমালায় পরিণত হয়নি। পরবর্তীকালে ভারতীয় পাতটির উত্তরের মহাদেশীয় পাতের তলায় আরও ঢুকে যাওয়ার প্রক্রিয়াটি চালু থাকার দরুণ ও আরও কিছু ভূতাত্ত্বিক ঘটনার ফলে এই পর্বতমালা ও তার উত্তরের মালভূমির উচ্চতা বৃদ্ধি পায়।
আফ্রিকা ও আরবীয় পাতের উত্তরে ইউরেশিয়ামুখী চলনের ফলে কিছুটা একইভাবে আল্পস পর্বতমালা, কার্পেথীয় পর্বতমালা, তোরোস পর্বতমালা, প্রভৃতির সৃষ্টি হয়।
বিশ্বজিৎ চক্রবর্তী
বিশ্বজিৎ চক্রবর্তী (জন্ম, অক্টোবর ২৯, ১৯৪৮, কোলকাতা, পশ্চিমবঙ্গ ) একজন ভারতীয় চলচ্চিত্র অভিনেতা। তিনি মুলত ভারতীয় বাংলা চলচ্চিত্রে অভিনয় করেন। অশোক বিশ্বনাথন পরিচালিত শূন্য থেকে শুরু চলচ্চিত্রে অভিনয়ের মাধ্যমে তার চলচ্চিত্রে অভিষেক ঘটে। তিনি বং কানেকশান, টিনটোরেটোর যীশু, অন্তরমহল, অটোগ্রাফ, বাই বাই ব্যাংকক, হরিপদ ব্যান্ডওয়ালা, কাহানী ২ সহ শতাধিক চলচ্চিত্রে অভিনয় করেছেন।
বিশ্বজিতের ডাক্তার বাবা নাট্যানুরাগী ছিলেন। ছোটবেলা কাকার ঘরে খাটের উপর তৈরী মঞ্চে পাগলা দাশুতে সর্বপ্রথম অভিনয় করেন। ১৯৮১ সালে ৫৩ বছর বয়সে তার বাবা মারা যান। রোজগারের তাগিদে তাকে কাজে নামতে হয়। তিনি একজন আয়কর পরামর্শদাতা। তার একজন গ্রাহক ছিলেন প্রেমেন্দু বিকাশ চাকী। প্রেমেন্দু একজন ক্যামেরাম্যান। তার রেফারেন্সেই বিশ্বজিৎ হায়দ্রাবাদে একটি সিরিয়ালে অভিনয় করেন। এর আগে তিনি প্রভাত রায়ের ‘পাপী’ সিনেমায় অভিনয় করেছিলেন। ছবিটির প্রযোজক হিল্লোল দাস বিশ্বজিতের ক্লায়েন্ট ছিলেন।
উৎপল দত্তের কল্লোল নাটকে তিনি শার্দুল সিং-এর ভূমিকায় অভিনয় করেন। সেসময়ে উৎপল দত্ত বাদে সত্য বন্দ্যোপাধ্যায়,দীপ্তেশ বন্দ্যোপাধ্যায়,শোভা সেন প্রমুখ সেই নাটকে অভিনয় করেন।
ডন (পত্রিকা)
ডন () হচ্ছে পাকিস্তানের সবচেয়ে পুরাতন এবং সবচেয়ে বেশী পঠিত এবং জনপ্রিয় ইংরেজি পত্রিকা। দেশটির অন্যতম তিন বৃহৎ ইংরেজি পত্রিকাগুলোর মধ্যে "ডন" সবচেয়ে বেশি জনপ্রিয় এবং এটি 'ডন গ্রুপ অব নিউজপেপার্স' নামে একটি শিল্পপ্রতিষ্ঠান চালায়। পত্রিকাটি 'পাকিস্তান হেরাল্ড পাবলিকেশন্স' দ্বারা প্রকাশিত হয় এবং "হেরাল্ড" নামে পত্রিকাটির আলাদা একটি ম্যাগাজিন আছে যা প্রতিদিন বের হয় পত্রিকাটির সঙ্গেই, আরো ম্যাগাজিন হলো 'স্পাইডার' (মাসিক) এবং 'অরোরা' (দৈনিক)।
ডন পত্রিকাটির প্রতিষ্ঠাতা ছিলেন পাকিস্তান রাষ্ট্রের জনক মহম্মদ আলি জিন্নাহ। তিনি বর্তমান ভারতের দিল্লিতে ১৯৪১ সালের ২৬ অক্টোবর তার রাজনৈতিক দল 'মুসলিম লীগ' এর প্রকাশনা হিসেবে পত্রিকাটি বের করেন। জনগণের জন্য প্রথমবারের মত পত্রিকাটি ১২ অক্টোবর ১৯৪২ এ বের হয় এবং ওটি 'লতিফি প্রেস' (দিল্লি) বের করেছিলো।
মেহেরপুর সরকারি কলেজ
পাকিস্তান প্রতিষ্ঠার পর শিক্ষা, সংস্কৃতি ও অর্থনীতির ক্ষেত্রে অবহেলিত ও পশ্চাদপদ হয়ে পড়ে মেহেরপুর। ১৯৬১ সালে এলাকার উন্নয়নকল্পে শিক্ষা ব্যবস্থার প্রতি নজর দেওয়া হয়। মেহেরপুর মহকুমায় কোন কলেজ না থাকায় একটি কলেজ প্রতিষ্ঠার প্রয়োজনীয়তা সকলের নিকট অনুভূত হয়। এ বিষয়ে অগ্রণী ভূমিকা পালন করেন তৎকালীন মহকুমা প্রশাসক জনাব নূরন্নবী চৌধুরী। তিনি তৎকালীন মেহেরপুর পৌরসভার চেয়ারম্যান জনাব শেখ আব্দুর রহিম সহ এলাকার গণ্যমান্য ব্যক্তিবর্গকে নিয়ে বৈঠক করেন। উক্ত বৈঠকে কলেজ প্রতিষ্ঠার বিষয়ে সর্বসম্মত সিদ্ধান্ত গৃহীত হয়। এরপর মেহেরপুর কলেজ নামকরনের মধ্য দিয়ে কলেজ প্রতিষ্ঠার লক্ষ্যে ব্যাপক কার্যক্রম শুরু করা হয়। প্রথমে Meherpur Multilateral Model High School (বর্তমানে মেহেরপুর সরকারি বালক উচ্চ বিদ্যালয়) এর নব নির্মিত ভবনে কলেজের কার্যক্রম শুরু হয়। ১৯৬২ সালে প্রায় ২০ একর জমির উপর বর্তমান অবস্থানে কলেজ স্থানান্তর হয়। ১৯৬২ সালের ১ জুলাই শিক্ষা কার্যক্রম শুরু হয়।
মঙ্গোলিয়া মান সময়
মঙ্গোলিয়া মান সময় হচ্ছে আদর্শ সময় ()। যদিও, পশ্চিমাঞ্চলের Khovd, Uvs and Bayan-Ölgii .কে মান সময় হিসেবে ব্যবহার করে থাকে।
মঙ্গোলিয়া ১৯৮৩-১৯৯৯, ২০০১-২০০৬ এবং ২০১৫-২০১৬ এই সময়ে দিবালোক সংরক্ষন পদ্ধতি গ্রহন করেছিল
মঙ্গোলিয়া তিনটি আলাদা এলাকার জন্য আলাদা আলাদা তিনটি সময় অঞ্চল ব্যবহার করে থাকে।
নোয়া শ্ন্যাপ
নোয়া শ্ন্যাপ (জন্ম অক্টোবর ২০০৪) একজন মার্কিন অভিনেতা, যিনি মার্কিন সম্প্রচার ভিত্তিক প্রতিষ্ঠান নেটফ্লিক্স এর কল্পবিজ্ঞান দৃশ্যকাব্যসমৃদ্ধ ধারাবাহিক স্ট্রেঞ্জার থিংস এ "উইল বায়ার্স" নামক চরিত্রটি অঙ্কিত করার জন্য, এবং দু:সাহসিক কর্মপ্রচেষ্টা সম্পন্ন এবং হাস্যরস ভিত্তিক, মার্কিন অ্যানিমেশন চলচ্চিত্র "দ্য পিনাটস মুভির" চার্লি ব্রাউন চরিত্রটিতে তার কন্ঠ দেয়ার কারনে সবার নিকট পরিচিত। ২০১৫ সালে, তাকে মার্কিন পরিচালক স্টিভেন স্পিলবার্গ এর গোয়েন্দা-কাহিনী দৃশ্যকাব্যসমৃদ্ধ চলচ্চিত্র "ব্রিজ অব স্পিয়েস"এ অার্বিভূত হতে দেখা যায়। 
এক বিবৃতিতে নিশ্চিত করা হয় যে, তিনি "স্ট্রেঞ্জার থিংস" নাটকটির সিজন ২ এ প্রত্যাবর্তন করছেন, যেটি ২০১৭ সালে মুক্তি পাওয়ার কথা রয়েছে।
ভাষা ও সাহিত্যে একুশে পদক
ভাষা ও সাহিত্যে একুশে পদক হলো একুশে পদক প্রদানের একটি অন্যতম প্রধান ক্ষেত্র। এটি বাংলা ভাষা ও সাহিত্যের সাথে সংশ্লিষ্ট ব্যক্তিবর্গকে তাদের অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “দ্বিতীয় সর্বোচ্চ বেসামরিক পুরস্কার”। ভাষা আন্দোলনের শহীদদের স্মরণে ১৯৭৬ সাল থেকে শিক্ষা, সাহিত্য ও সাংবাদিকতা - এই তিনটি ক্ষেত্রে “একুশে পদক” প্রদান প্রচলন করা হয়। পরবর্তিতে ভাষা আন্দোলন, মুক্তিযুদ্ধ, গবেষণা, শিল্পকলা, বিজ্ঞান ও প্রযুক্তি এবং সমাজসেবা - এই আরও ছয়টি ক্ষেত্রেও “একুশে পদক” প্রদানের প্রচলন করা হয়।এই পুরস্কার প্রদানের ব্যাপারটি দেখাশোনা করে বাংলাদেশ সরকারের সংস্কৃতি বিষয়ক মন্ত্রণালয়। বাংলাদেশ সরকারের সংস্কৃতি বিষয়ক মন্ত্রণালয়ের নির্ধারিত কমিটির পরামর্শে মনোনীত ব্যক্তিবর্গ ও প্রতিষ্ঠানকে এই পদক দেয়া হয়। প্রতিবছর ২০ ফেব্রুয়ারি তারিখে ঢাকায় একটি আড়ম্বরপূর্ণ অনুষ্ঠানের মাধ্যমে আনুষ্ঠানিকভাবে এই পদক প্রদান প্রদান করা হয়। ১৯৭৬ সালে প্রথমবারের মতো “একুশে পদক” প্রচলণকালীনই কাজী নজরুল ইসলাম, জসীম উদ্ দীন, আবদুল কাদির ও সুফিয়া কামালকে “সাহিত্যে একুশে পদক” প্রদান করা হয়।
তিলাইরাজা
তিলাইরাজা গীতিকাটি মৌলভীবাজার জেলার রাজনগর থানার কাছাড়ী গ্রাম নিবাসী রমিজ উল্লার নিকট থেকে ১৯৬৫ সালের জানুয়ারী মাসে স্ংগ্রীহিত। বাংলা একাডেমীর নিয়মিত সংগ্রাহক চৌধুরী গোলাম আকবর এটি সংগ্রহ করেন। গীতিকাটি খাসিয়া রাজা ও তার রাজ্যচুত্য হওয়ার ঘটনা নিয়ে রচিত। গীতিকাটির রচনাকাল ও রচয়ীতা যদিও অজ্ঞাত, এর নিরক্ষর গায়েন রমিজ উল্লাহ তার গ্রামবাসী নিয়ামত উল্লার কাছে শুনেন গীত করতে। এই গীতিকায় ১৭৭০ টি পঙক্তি রয়েছে।
কালুদুলাই
কালুদুলাই গীত বাংলা সাহিত্যের লোকগাথা বাংলা একাডেমীর নিয়মিত সংগ্রাহক চৌধুরী গোলাম আকবর মৌলভীবাজার জেলার রামপাশা গ্রাম থেকে এটি সংগ্রহ করেছিলেন। রামপাশা গ্রামের বসিন্দা আলম উল্লা ছিলেন এই গীতিকার গায়েন। চৌধুরী গোলাম আকবর ১৯৬১ সালে এটি সংগ্রহ করেন। এ গীতিকাটিতে ৬৩৩ টি পঙক্তি আছে বলে পাওয়া যায়।
সাংবাদিকতায় একুশে পদক
সাংবাদিকতায় একুশে পদক হলো একুশে পদক প্রদানের একটি অন্যতম প্রধান ক্ষেত্র। এটি বাংলাদেশের সংবাদপত্র ও সাংবাদিকতার সাথে জড়িতদের অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “দ্বিতীয় সর্বোচ্চ বেসামরিক পুরস্কার”। ভাষা আন্দোলনের শহীদদের স্মরণে ১৯৭৬ সাল থেকে শিক্ষা, সাহিত্য ও সাংবাদিকতা - এই তিনটি ক্ষেত্রে “একুশে পদক” প্রদান প্রচলন করা হয়। পরবর্তিতে ভাষা আন্দোলন, মুক্তিযুদ্ধ, গবেষণা, শিল্পকলা, বিজ্ঞান ও প্রযুক্তি এবং সমাজসেবা - এই আরও ছয়টি ক্ষেত্রেও “একুশে পদক” প্রদানের প্রচলন করা হয়। এই পুরস্কার প্রদানের ব্যাপারটি দেখাশোনা করে বাংলাদেশ সরকারের সংস্কৃতি বিষয়ক মন্ত্রণালয়। বাংলাদেশ সরকারের সংস্কৃতি বিষয়ক মন্ত্রণালয়ের নির্ধারিত কমিটির পরামর্শে মনোনীত ব্যক্তিবর্গ ও প্রতিষ্ঠানকে এই পদক দেয়া হয়।
শিল্পকলায় একুশে পদক
শিল্পকলায় একুশে পদক হলো একুশে পদক প্রদানের একটি অন্যতম প্রধান ক্ষেত্র। এটি এদেশের শিল্পকলার বিভিন্ন ক্ষেত্রে জড়িতদের অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “দ্বিতীয় সর্বোচ্চ বেসামরিক পুরস্কার”। ভাষা আন্দোলনের শহীদদের স্মরণে ১৯৭৬ সাল থেকে শিক্ষা, সাহিত্য ও সাংবাদিকতা - এই তিনটি ক্ষেত্রে “একুশে পদক” প্রদান প্রচলন করা হয়। পরবর্তিতে ভাষা আন্দোলন, মুক্তিযুদ্ধ, গবেষণা, শিল্পকলা, বিজ্ঞান ও প্রযুক্তি এবং সমাজসেবা - এই আরও ছয়টি ক্ষেত্রেও “একুশে পদক” প্রদানের প্রচলন করা হয়। এই পুরস্কার প্রদানের ব্যাপারটি দেখাশোনা করে বাংলাদেশ সরকারের সংস্কৃতি বিষয়ক মন্ত্রণালয়। বাংলাদেশ সরকারের সংস্কৃতি বিষয়ক মন্ত্রণালয়ের নির্ধারিত কমিটির পরামর্শে মনোনীত ব্যক্তিবর্গ ও প্রতিষ্ঠানকে এই পদক দেয়া হয়।
বিজ্ঞান ও প্রযুক্তিতে একুশে পদক
বিজ্ঞান ও প্রযুক্তিতে একুশে পদক হলো একুশে পদক প্রদানের একটি অন্যতম প্রধান ক্ষেত্র। এটি বিজ্ঞান ও প্রযুক্তিগত গবেষণার সাথে জড়িতদের অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “দ্বিতীয় সর্বোচ্চ বেসামরিক পুরস্কার”। ভাষা আন্দোলনের শহীদদের স্মরণে ১৯৭৬ সাল থেকে শিক্ষা, সাহিত্য ও সাংবাদিকতা - এই তিনটি ক্ষেত্রে “একুশে পদক” প্রদান প্রচলন করা হয়। পরবর্তিতে ভাষা আন্দোলন, মুক্তিযুদ্ধ, গবেষণা, শিল্পকলা, বিজ্ঞান ও প্রযুক্তি এবং সমাজসেবা - এই আরও ছয়টি ক্ষেত্রেও “একুশে পদক” প্রদানের প্রচলন করা হয়। এই পুরস্কার প্রদানের ব্যাপারটি দেখাশোনা করে বাংলাদেশ সরকারের সংস্কৃতি বিষয়ক মন্ত্রণালয়। বাংলাদেশ সরকারের সংস্কৃতি বিষয়ক মন্ত্রণালয়ের নির্ধারিত কমিটির পরামর্শে মনোনীত ব্যক্তিবর্গ ও প্রতিষ্ঠানকে এই পদক দেয়া হয়।